Parasurat Bikolnon nagrurukyaw kan ika-sampulong taon\nSurugpon na surat Kurit na P asin B para sa “Parasurat” asin “Bikolnon” , an ngaran kan kasararoan, iyo an minabilog sa sarong nagsasaringsing na mitikong layas asin nagkakamang na tinanom na igwang nagrorosa-rosang pulang kolor\n— an opisyal na tatak kan organisasyon.\nAn organisasyon nin mga indibidwal sa ngaran na Parasurat Bikolnon sarong kasararoan nin mga paratulod kan mga tataramon asin kulturang Bikolnon nangurog na an literatura. Minaserbeng lindong ini kan mga parasurat nagmamawot na mairani sa tao an pagsurat.\nNamuknâ kan 2010, padagos na nagdadakol an myembrong parasurat na nagkasararô sa minasunod na katuyohan:\nmaitulod an pagpangataman asin pagpatalubò kan manlainlain na tataramon na Bikolnon sa paagi nin mga publikasyon, pag-adal, kan akademya, asin pampagbalangibog sagkod elektronikong mga paagi;\nmagin lindong nin mga organisasyon kan mga indibidwal na parasurat asin kasararoan nin mga parasurat bilang sarong dalan para sa mga pangangaipo kan mga ini sa pagpaurog kan mga panurat panliteratura, pangmatalingkas na pagpahayag, pampag-adal asin panrelihiyon sa manlainlain na tataramon na Bikolnon;\nmakahaman nin mga programa asin mga gibo-gibo para sa mga parasurat na Bikolnon na matiripontipon para sa pagpaurog kan saindang mga kabatiran sagkod kan manlainlain na tataramon na Bikolnon; asin\nmaipadagos an danay na relasyon sa ibang lokal asin pangkinaban na mga kasararoan nin mga parasurat.\nDr. Realubit tinawan onra bilang Ina kan Literaturang Bikol\nSyudad nin Naga - Tanganing midbidon an mahahalagang ambag ni Dr. Maria Lilia Fuentebella Realubit (10/ 22/1930 – 8/ 17/2017) sa pagparambong kan kontemporanyong literaturang Bikolnon, ginawadan kan Parasurat Bikolnon an dating propesor kan Unibersidad kan Pilipinas-Diliman nin sarong postumang pagmidbid kan Agosto 26, 2019 selebrasyon nin aldaw kan National Heroes Day. Minimidbid man kan organisasyon si Dr. Realubit bilang sarong persona na igwang pinakahalangkaw na kontribusyon sa pagsaligsig kan kasaysayan kan literaturang Bikol kaya siring na sana an titulong nakatakod sa saiyang pangaran.\nInatendiran nin mga paratukdo, estudyante, mga artista sa teatro asin arte biswal, mga Bikolista siring ni Jose Fernando Obias, Ernie Verdadero, Aida Cirujales, Ramon Olaño Jr., Jay Salvosa, Rommel Alanis, Estelito Jacob, Eilyn Nidea, Irvin Sto. Tomas, Julius Bulahan, Jerome Hipolito, Elbert Baeta, Honesto Pesimo Jr., Bernardo Miguel Aguay Jr. asin iba pang mga myembro kan Parasurat Bikolnon, kaiba an mga makuapo asin pamangkin ni Dr. Realubit na si Don Alanis, nagtiripon an mga ini para sarong dulot na inapod “An Kapinunan: the Bikol Literary History” na ginibo sa PSO Training Hall sa Syudad nin Naga.\nKompwesto nin mga paratukdo, gurangan asin nagbubukad na mga parasurat gikan sa kahiwasan pati nin mga isla kan rehiyon, iginawad an titulong “Ina kan Literaturang Bikolnon” ki Dr. Realubit na iyo an kagtugdas kan Bikol Heritage Society, Museo del Seminario del Conciliar de Nueva Caceres, asin kasararoan nin mga parasurat na Kabulig Bikol na kinabibilangan ni Hon. Gabriel H. Bordado Jr., H. Francisco Peñones Jr. asin DepEd Naga Education Program Supervisor Honesto M. Pesimo Jr. bilang mga kagtugdas na kaapil.\nSi Dr. Realubit, na nagtukaw bilang representante kan Southern Luzon sa NCCA-NCLA nakaresibe na nin manlainlain na onra siring kan Alagad ni Balagtas gikan sa Unyon ng Manunulat sa Pilipinas (UMPIL), National Book Award gikan sa Manila Critics Circle, asin Masirang na Bituon kan Kabikolan gikan sa Premio Tomas Arejola para sa Literaturang Bikolnon.\nAn premyadong parasurat asin kagsurat kan Bagyo sa Oktubre na si Pesimo hinidaw si ‘Tia Lil’ na iyong nagbukas nin mga oportunidad sa mga nagpopoon na mga Bikolanong parasurat sa UP National Writers Workshop asin mga publikasyon siring kan mga babasahon na Ani asin Mantala kan Sentrong Kultural kan Pilipinas (CCP).\nTinawan-doon man ni Elbert Baeta, parasurat sa Rinconada Bikol asin kagsurat kan Gapô: mga rawitdawit na kaipohan mabasa kan lambang paraadal kan kulturang Bikolnon an “Bikol Dramatic Tradition” na ipinublikar pa kan 1976, an inot na libro ni Dr. Realubit.\nTinungkosan man ni Ramon Olaño Jr., parasurog kan kulturang Bikolnon asin pamayo kan Sumaro Bikolnon na an pagbasa kan saiyang mga libro saro sa mga paagi kan pagtaong onra sa saiya:\n“An pagtaong onra ki Tia Lil bakô sana sa siring kaining paagi, kundî sa pag-adal asin pagbasa man kan saiyang mga obra,” hurot niya sa mga paradangog.\nAn iba pang naipublikar na mga gibo ni Dr. Realubit iyo an “Bikols of the Philippines” (1983), “Philippine Drama: Twelve Plays in Six Regional Languages” (1987), “Journal of Bikol Writing” (1994), “Bikol Literary History” (1999), “Haliya: Anthology of Bikol Poets and Poems” (1999), “Jose T. Fuentebella: Nationalist and Stateman” (2004), asin “Bikol poetry galore at last: a report” (2010). Ipinublikar man an saiyang pagpalis sa Ingles kan libro ni Mariano Goyena del Prado na may titulong “Ibalon: Ethnographic History of the Bikol Region” (1981).\nSi Frank Rivera, sarong direktor kan Philippine Educational Theater Association (PETA), kagsurat nin nagkapirang mga libro asin 4-beses na National Book Awardee para sa mga drama pang-entablado asin rawitdawit, nagsurat nin sarong oda na may titutlong “Isang Oda”. Inatang sa Fullbright-Hays scholar na si Dr. Realubit na saiyang minimidbid bilang sarong “Heroine of Bikol Literature”:\n“Ikalabimpito, Buwan ng Agosto/ Dalawang taon na mula nang yumao/ Pinagpipitaganang Bayani ng Wika/ Katutubong dila kanyang dinakila/ Ang Literatura na kanyang inibig/ Tagumpay, MARIA LILIA REALUBIT//” (sarong kabtang)\nNagpirma man an mga presenteng parasurat nin sarong kredong igwang titulong "Kredo kan Parasurat sa Bikol" bilang pagpahayag nin pagkasararo komo sarong komunidad. Saro sa mga huring kahurotan kan minimidbid na heroe sa lantad nin literatura iyo na magtiripontipon an mga parasurat sa rehiyon.\n“Nagtutubod ako sa literatura/ Nagtutubod ako na an literatura pagsasadiri kan banwaan. Huli kaiyan, an gabos na katakod kaining konsepto o ideya sa kaintirohan kan siring na responsibilidad, tiwala kan publiko, asin an gabos na gawì nin pagrayo sa isip man o kadunongan sarong akto nin paghàbon sa banwaan/ Nagtutubod ako na an kahiwasnan kan isip, lawig nin kaaraman asin kadunongan nin sarong parasurat na responsable asin bulanos an boot na nagsusurat sa mga kasaysayan, pangaturogan asin kamawotan kan banwaan iyo an susing-gapo asin patugmadan kan marhay na literatura;” (sarong kabtang)\nNagbasa nin mga rawitdawit asin tigsik si Tigsik Queen Aida Cirujales, mga myembro kan The Writer’s Project, SurTe, Kabulig Bikol, asin nanggarana sa bulanan na PB Patiribayan sa Pagsurat nin Rawitdawit na si Fernando Castor Chavez, Pejay Padrigon asin Anthony Diaz. Ipinag-eksibit man kan Kintab Artists Group an mga obra tampok an personang tinatawan onra. Nagpahiling man nin talento an mga myembro kan Teatro Ragayano asin mga parakanta-kompositor na si Alan Brito asin Tiano Lelis.\nInanduyogan an okasyon kan lokal na gobyerno kan Naga sa pamamayo ni alkalde Hon. Nelson S. Legacion asin opisina kan tercer distrito kan Camarines Sur na si kongresista Hon. Gabriel H. Bordado, Jr. na igwang suporta gikan ki Willam G. Gando, superintendente kan DepEd Naga.\nSi Jerome Hipolito, kagsurat kan Oda sa Tadik asin iba pang bersong Bikol asin ganador kan 2019 Premyo Valledor, iyo an pamayo kan Parasurat Bikolnon. [8/30/2019] (IPST; ladawan ni Froy P. Beraña)\nBulahan, nagluwas sa Asyanong panliteraturang dyornal\nHongkong, SAR Tsina - Napili kan Cha: an Asian Literary Journal, sarong prestihiyosong online literary journal, an pinalis sa Ingles na rawitdawit ni Julius Bulahan na may titulong The Toad Within The Alleyway of San Miguel. An babasahon panliteratura nakabase sa Hongkong asin nagpupublikar nin mga rawitdawit, usipon, makaraw na usipon (creative non-fiction), rebyu asin potograpiya siring man arte. Susog sa websityo kaini, si Bulahan naipublikar na sa Ani 39 kan Sentrong Pangkultura kan Pilipinas (CCP), Girok: erotika na ipinagpublikar kan Igcarta sa New York, asin Bangraw kan Arte, Literatura asin Kultura kan Nasyunal na Komisyon para sa Kultura asin Arte (NCCA), asin iba pa. Si Bulahan dating presidente kan Parasurat Bikolnon asin iyo an presenteng kahilom kan organisasyon. [08/01/2019] (IPST; ladawan: Wikimedia Commons)\n6 na bagong myembro, ipinamidbid\nSyudad nin Naga -- Susog sa Resolusyon 2019-0011 na ipinaluwas kan Board of Trustees kan Parasurat Bikonon, inako bilang mga bagong myembro kan Parasurat Bikolnon an limang (5) katood na parasurat sa nakaaging ika-9 na Saringsing National Writers Workshop asin sarong estudyante gikan sa Albay. Kaiba si Niño Mape kan banwaan nin Oas na napili sa Saringsing 7 alagad dai nakapartisipar, siya opisyal nang myembro kan organisasyon sagkod si Mahalina Alanib kan Bulan, Sorsogon, Roxanne Berido kan Syudad nin Naga, Princess Carmela Casa kan San Jose, Camarines Sur, Donna Mae Ramirez kan Virac, Catanduanes asin Francis Tolero kan Caramoran, Catanduanes. Sa ngunyan, igwa nin limampulo-limang (55) aktibong myembro an pinakadakulang organisasyon nin mga parasurat sa Bikol. Si Jerome Hipolito an presenteng Presidente kan organisasyon mantang si Irvin Sto. Tomas man an Chairman kan Board of Trustees. [07/23/2019] (IPST)\nDiaz, resipyente nin book grant\nSyudad nin Naga -- Ipupublikar kan LJ Graphics Literacy Exponent, Inc. an nobelang Ika ni Anthony Diaz. Napili an nobela ni Diaz sa nagkapirang mga manuskrito nin panurat na ipinasa para sa patiribayan ngunyan na taon. Ini an pinakainot na nobela ni Diaz lain pa kan saiyang mga koleksyon nin rawitdawit, tula, asin rikas-usipon na ipinagpupublikar nin surusadiri poon kan 2016 sa Better Living Through Xeroxography (BLTX) asin mababasa sa O'Bikoliana section kan James O'Brien SJ Library sa Ateneo de Naga na Unibersidad. An LJ Graphics iyo man an nag-imprenta kan librong Gapo ni Elbert Baeta, asin Dain Linaw an Hinaw ni Marissa Redburn. [07/20/2019] (IPST)\nHipolito, kaayon sa UPNWW\nSyudad nin Baguio - Ibinalangibog sa Panitikan website an mga napiling katood na parasurat para sa ika-58ng Nasyunal na Hunglonan nin Pagsurat nin Unibersidad kan Pilipinas (UPNWW) ngunyan na taon. Kabali sa mga tatawan kritika an mga rawitdawit ni Jerome Hipolito siring man an nagawadan asin/o dati nang mga kagsurat na muyang matais pa an saindang panurat. Solamenteng si Hipolito (Bikol) asin si Christopher Gozum (pampelikulang pasali, Pangasinan asin Ingles) sa kagduwang (12) mga partisipante an igwang manuskrito na bakong yaon sa Ingles/Filipino. Surungtaon, nakaayon man sa UPNWW si Bernardo Miguel Aguay Jr. Tampok sa workshop ngunyan na taon an partisipasyon ni Kristian Sendon Cordero bilang saro sa mga panelista. [05/20/2019] (IPST)\nPremyo Valledor, iginawad\nSyudad nin Naga -- Maugmang bareta! An nobelang Kalatraban sa Alkawaran ni Niles Jordan Breis, asin Dyurnal Intris ni Jerome Hipolito, iyo an ginawadan kan pinakainot na Premyo Valledor kun sain nanggana na duwa nin singkweta mil de pesos, tropeo asin pagpublikar kaini sa Ateneo de Naga University Press. Nagin pinalista man sa patiribayan si Marvin Aquino. [04/30/19] (IPST)\nSurTe kagpadalagan kan Saringsing 9\nVirac, Catanduanes -- Sa inot na pagkakataon, ginibo sa isla nin Catanduanes an Saringsing Bikol Writers Workshop sa panginginot kan SurTe asin sa tabang kan gobyerno probinsyal. Kagtulo (13) sa kaglimang napiling mga katood na parasurat an nakatapos sa nasyunal na worksyap na ginibo poon Abril 22 sagkod 27. Kabali sa mga ini si Mahalina J. Alanib (Bulan, Sorsogon), Albert S. Asanza (Canaman, Camarines Sur), Roxanne E. Berido (Syudad nin Naga), Engilene Cris Q. Buensalida (Calabanga, Camarines Sur), Princess Carmela P. Casa (San Jose, Camarines Sur), Ronnie N. Cerico (San Andres, Catanduanes), Alexander Yvan P. Fernandez (San Andres, Catanduanes), Jose Antonio B. Moran (Syudad nin Tabaco, Albay), Paul John C. Padilla (Virac, Catanduanes), Donna Mae N. Ramirez (Virac, Catanduanes), Roselle M. Templonuevo (Baras, Catanduanes), Dave S. Tolentino (Virac, Catanduanes), Francis B. Tolero (Caramoran, Catanduanes). Si Padilla an napiling pinakamabansay na katood kan taon na ini. An SurTe itinugdas ni Adem Nalu Rubio, katood na parasurat kan Saringsing Writers Workshop kan 2017. [4/30/2019] (IPST)


Pagsibog kan pirilian sa Brgy, SK yaon na sa bola kan senado\nYaon na sa senado kun saindang papaboran an pagsibog kan Barangay asin Sangguniang Kabataan elections matapos aprobaran sa caucus kan Camara-Baja na gibohon na an pirilian sa Mayo 20, 2018 envez kan pigtalaan kan Commission on Election sa Oktubre 23, 2017.\nSi Representante Rodel Batocabe kan Ako Bicol Partylist nagpahayag sa entrevista kan Bicol Mail\nmagpapadagos an termino kan opisyales de barangay hasta sa pirilian nurong taon sa paagi kan hold over capacity base sa resulta sa caucus kan congreso.\nAn Malacañan iyo an nagtulod na dapat isibog an barangay election huli kan report na maabot sa cuarenta (40) por ciento kan opisyales de barangay sa nacion envuelto sa ilegal na droga asin dakula an posibilidad na maglaog digdi an inaapod na narco-politics.\nAn AKB kabale sa nagsuporta sa pag-uktaba kan pirilian, nagsabi pa na igilid na kan congreso an debate sa pagnombra kan opisyales de barangay mientras na malawig pa an proceso sa pag-enmienda kan Local Government Code.\nAlagad si mga envueltong opisyal sa barangay an sasangatan nin caso sa pagbalga kan Comprehensive Dangerous Drugs Act of 2002, sabi pa.\nAn Liga ng mga Barangay sa Ciudad nin Naga sa pamamayo ni Punong Barangay Tomas Ramon Sanchez kan Brgy San Francisco nagpahayag na papaboran sa senado an pag-uktaba kan pirilian mientras na mayoria sa sainda kaalyado ni Presidente Rodrigo Duterte.\nIpinahayag pa ni Sanchez na an saindang National Liga na pinamamayohan ni Atty. Edmund Abesamis nagpaluwas nin manifesto asin pigsumiter sa Malacañan asin Congreso na nagcocontra sa pagnombra nin bagong opisyales de barangay karibay kan mapaso na sa termino.\nTinawan prioridad kan 17th Congress an sinangat na prouestong ley nganing dai na aboton sa bulan nin Oktubre 2017 makalusot na an ley sa liwat na pag-uktaba kan pirilian.\nSi Alex Marpuri, parataram kan Comelec Camarines Sur nagsabi magpapadagos sinda sa preparasyon kan pirilian sagcod na mayo pang aprobadong ley an Malacañan.\nHalat sana kan Comelec an pinal na desisyon kun talagang dagos nang isisibog an pirilian. (DPA)


Senado maimbestigar sa mga anomaliya vs Philreca\nAn Committee on Energy sa senado nakatalaan magkundonir ni imbestigasyon sa reclamo kan general manager kan Camarines Sur I Electric Cooperative (Casureco l), sa ginibong paghuthot nin fondo kan Philippine Electric Cooperatives Association Association (Philreca) nganing obligaron an mga electric cooperative (ECs) kan nakaaging eleksyon na magtaong campaign fund contributions sa apat na party-lists kan mga cooperatiba nin electricidad.\nSi General Manager Ana Sylvia Alsisto nagpahayag sa miembros kan media na saiya nang sinangat an reclamo asin naghahalat nalang kan ipapaapod na senate inquiry mantang andam niyang atubangon asin ipresentar an mga evidencia laban sa envueltong opisyales kan Philreca.\nSa paagi nin mga resolucion kan junta directiba, rank and file asin supervisory union kan Casureco I pigsusuportaran ninda an panindugan kan saindang general manager sa pagprotehir kan fondo kan miembros-consumedores.\nSa pinaluwas na statement kan GM na sa ginibong miting National Association of General Managers of Electric Cooperative (NAGMEC), Bicol Chapter pigdetalye digdi na an lambang EC kaipuhan magtaong kontribusyon nganing makatipon nin P70 milyon na campaign fund. An rehiyon cinco dapat makatipon nin P5.5M asin sa Casureco I dapat magcontribuer nin P489 mil.\nDai pa maako kan GM an estratihiya kan junta kan Philreca nganing makatipon nin milyones pesos na fondo, an ECs dapat mag-aprobar nin board resolutions nganing magtaong year-end incentives sa mga empleados asin an NEA Administrator ciertong aaprobaran ini.\nOras na aprobaran, an payroll sa incentibo dapat firmado kan mga empleados alagad an kabanga o cincuenta por ciento itataong kontribusyon sa campaign funds. Pig-halimpawa kun P10 mil alagad an P5 mil para sa kontribusyon sa Philreca. Kun an sarong EC igwang 200 na empleados aabuton sa on milyon pesos an cada EC.\nNaging cuestionable pa ini sa GM kan Casureco Uno huli ta dai nagtugot an Philreca na mag-isyu sinda nin opisyal na recibo.\nAn pigmamandong ini sarong ‘’hideously and lawfully taking member-consumer’s fund’’, sabi pa.\nAn National Association of Electricity Consumers for Reform (Nasecore) Inc. pigreclamo na sa Commission on Election an ilegal na pagrecibe nin campaign contributions kan Philreca.\nSi Pete Iligan, presidente kan Nasecore nagsangat nin petisyon sa commission na naghuhurot na dapat cancelaron an rehistrasyon kan Philreca bilang party-list.\nSaiyang sinabi na malinaw na pagbalga sa Seksyon 95 kan Omnibus Election Code nganing cancelaron an rehistrasyon kan Philreca bilang party-list asin tolo pang iba.


“Mayo na an dyario, maluyahon na an benta. Bako nang masulong”, sabi ni Vacion Fernandez, an paratindang dyario sa kalye Evangelista kataid kan Plaza Rizal, kan maka-ulay ko kan sarong aldaw.\nPoon sa saiyang agom na si depuntong Tyo Inggo sagkod sa saiya, poco mas o menos limang dekada na an nakaka-agui kan sinda magpoon magtinda nin dyario sa centro kan Naga.\nMala ta kan sarong taon tinawan siya nin award o pagmidbid kan Naga City Hall huli kan saindang pagbariwas nin dyario lokal y nasyonal asin pagpalakop nin bareta sa mga namamanwaan.\nPero ngonyan, segun ki Vacion, mas mabenta an facemasks, faceshields, mga paper bags, dulce asin sigarilyo kesa sa dyario.\nAn mga dyario na saiyang pigtitinda sa eskaparate igwa naman social distancing mala ta duwa sanang dyario nasyonal an saiyang ipigtitinda, Philippine Star asin Philippine Daily Inquirer.\nMaski an mga peryodiko lokal na dati kadakul-dakol, mahihimpis na ngonyan asin kadidikit na.\nAn yaon na lang regular na nababakal iyo an Bicol Mail, Star Dust News, Bicol Standard, Weekly Informer, Bicol Tribune, Bicol Herald asin iba pang lulubog-lilitaw, depende sa paid advertisements.\nKan panahon igwa pa nin Time magazine, Newsweek magazine, Philippines Free Press, Graphic magazine, Liwayway, Bulaklak asin Tiktik. Gulpi pa sindang komiks na paninda arog kan Pilipino komiks asin Tagalog klasiks.\nBuhay na buhay an negosyo ninda kaidto mala ta nakapatapos nin mga eskwela sagkod sa kolehiyo bako lang mga aki pati mga maku-apo. Nagka-igwa pa nin kapital sa negosyong prutasan, tindang mani asin iba pa.\nAn iba pang news stands sa Naga centro iyo an RS (Ramon Sia) newspaper stand, Boning’s Trading na saderi man lang kan pamilya Sia, Elena’s News Stand sa kalabaan kan General Luna sa atubangan kan Galeria de Bichara, sa Saint Paul Bookstore sa atubangan kan Universidad de Santa Isabel.\nDati igwa sa National Bookstore sa SM, sa Vista Mall, asin Robinsons Mall alagad pag-abot kan Covid pandemic nagkawarara na.\nArog ki Vacion, an reklamo kan mga tindera sa RS asin ni Elena asin sa Boning’s minsan dai nag-aarabot an dyario guikan sa Manila, kun minsan may mag-aabot man mayo nin nagbabarakal.\nKulibat ko palan an Outstanding Newspaper na Bikol Reporter nag-untok na kan magadan an publisher na si depuntong si Ruben F. Babar duwang taon na an nakaka-agui.\nSa lado lokal dapat kaya “hands-on” an may sadiri, publisher, asin editor kan dyaryo. Marhay an negosyo lalo na kun dakol an judicial/legal notices hali sa mga korte asin dakol an nagpapa-publikar nin mga resolutions/ordinances hali sa mga lokal government units, hali sa Capitolyo, City Halls kan Naga asin Iriga asin mga munisipyo ta halangkaw an bayad.\nAn problema ta maski marhay an negosyo mayo nin marhay na reporter kaya an mga bareta kun bakong press releases, sawisaw an pakasurat.\nKan panahon kaya an mga peryodista sa Naga maski nag-haharapon kaiirinom beer sa New England asin kaka-karape sa Kantong Putikon pero pag press work asin aldaw na dapat magluwas an dyario minaluwas talaga sa tamang oras asin en-punto.\nIdto an panahon na buhay pa an Naga Times ni Mon Tularam asin Luising General, an Balalong ni Juancho Triviṅo asin Luis Dato, an Handiong ni Pidong Tria, City News Week ni Paco Felecidario/Weng Santo Domingo asin kadakol pang iba na pig-aaragawan bako lang kan mga taga-radyo ta an bareta sa dyario ginagamit sa newscasts, kundi pati kan publiko, kan mga parasimba, mga nagkakarakan asin nagkakape sa restoran.\nKaya an mga news boys arog kaidto ki Ben Babar nakaka-jockpot asin may aro-aldaw na balon sa eskwelahan.\nNgonyan bako lang na may kaagaw na sa pagbariwas kan bareta por medyo nin social media kundi an kadaklan kan mga tao pati an juvenes hugakon na magbarasa.\nMagayon kuta na an mga columnists sa dyaryo arog ki Goyo Castilla, Manuel Aureus, Tito Valiente, Joseph Ochoa, Rudy Baldemor, Al Villamora, Fr. Joey Gonzaga, Gil Basmayor Sr., Jojo Villafuerte(+), Mike Julia Sr., Atty. Mike Julia Jr., Atty. Tony Acyatan(+), Frank Peñones asin Fronying Maristela sa lokal asin sa nasyonal an mga columnist sa Manila Times, Philippine Star, Philippine Daily Inquirer, Manila Bulletin, Daily Tribune asin Manila Standard alagad dai man nag-aarabot digdi sa provincia.\nMagayon kuta na an diskusyon kan mga isyus alagad kun bako man regular an pag-abot entonses man sana.\nAn magayon lang digdi sa lokal lalo na an mga parabasang taga-Naga asin Camarines Sur ta an enot na binabasa antes kan mga bareta asin columns iyo an editorial asin editorial cartoon.\nMaogma pati ta may regular nang parabasa an mga Bicol columns, an rawit-dawit, tigsik, asin baretang Bikolnon.\nIgwa ngonyan sarong grupo na pigpapa-orog an linguaheng Bikolnon bako lang sa mga dyario arog kan Bicol Mail, sa Facebook kundi sa mga public fora digdi sa Pilipinas c/o Vic Nierva asin sa abroad c/o Jojo de Jesus.\nNag-abot na pati an punto na an “intelligence” o dunong palan nin sarong tao bako lang batay sa linguahe arog kan English kundi sa pig-aapod na “mother tongue” arog kan Bikol, Tagalog, Ilokano, Pangalato, Kapampangan, Waray, Ilonggo asin Cebuano.\nNagtutubod ako na may buhay pa asin malawig pa an dyario sa Pilipinas bako lang broadsheets kundi pati peryodiko lokal.


2 NEPHI TSAPTER 6\nSi Jacob binalikan giraray an kasaysayan kan mga Judio. An saindang pagkabihag asin pagbalik gikan sa Babilonia; an ministeryo asin pagkapako sa krus kan Solong Banal nin Israel; an tabang na naresibe gikan sa mga Hentil; asin saindang huring-aldaw na restorasyon kun sinda may paniniwala sa Mesiya.\nAn mga tataramon ni Jacob, an tugang ni Nephi, na saiyang binuyagyag sa mga katawohan ni Nephi:\n2 Hilnga, mga namumutan kong mga tugang, ako, si Jacob, na inapudan nin Diyos, asin inordinahan kabaing sa manera kan saiyang banal na orden, asin pinagkonsagra kan sakuyang tugang na si Nephi, na gikan sa saiya na saindang minimidbid bilang sarong hade o sarong protektor, asin sa saiya na kamo nakasandig para sa kaligtasan, uya kamo nakakaaram na ako nagtaram sa saindo nin grabe kadakul na mga bagay.\n3 Siring man kaini, ako nagtataram saindo giraray; ta ako nagmamawot para sa karahayan kan saindong mga kalag. Iyo, an sakuyang kahaditan grabe para saindo; asin kamo mismo sa saindong sadire nakakaaram na gayo kaini. Ta ako nagpapagiromdom saindo sa bilog na kahigosan; asin ako nagtukdo saindo kan mga tataramon nin sakong ama; asin ako nagtaram sa saindo manungod sa gabos na mga bagay na mga nasurat na, magpoon pa sa pagmukna nin kinaban.\n4 Asin ngonian, hilnga, ako nagtataram sa saindo manungod kaining mga bagay na iyo ngonian, asin idtong paabuton pa sana; kun kaya, ako magbabasa saindo kan mga tataramon ni Isaias. Asin ini an mga tataramon na ginusto kan sakong tugang na mawot niyang itataram ko sa saindo. Asin ako nagtataram sa saindo para man sana sa saindong karahayan, na kamo makanuod asin magpamuraway sa pangaran kan saindong Diyos.\n5 Asin ngonian, ang mga tataramon na sakuyang babasahon iyo idtong sinabi ni Isaias manungod sa gabos na harong nin Israel; kun kaya, sinda puwedeng maikabaing sa saindo, ta kamo kabilang sa harong nin Israel. Asin igwa nin kadakul na mga bagay na ipinagtaram na ni Isaias na maikabaing sa saindo, nin huli ta kamo kabilang sa harong nin Israel.\n6 Asin ngonian, uya an saiyang mga tataramon; kaya nagsabi an Kagurangnan Diyos: Hilnga, sakuyang ipaglalangkaw an sakong kamot sa mga Hentil, asin ipamugtak ko an sakong bandera sa mga tawo; asin saindang dadarahon an saindong mga aking lalake sa saiyang mga takyag, asin an saindong mga aking babae kakargahon sas ibabaw kan saindong mga abaga.\n7 Asin an mga hade iyo an saindong parabantay na ama, asin an saindang mga reyna iyo an magin mga parabantay na ina; sinda magduduko paibaba sa saindo na an saindang mga lalawgon nakadungog sa daga, asin magpapagpag nin alpog kan saindang mga bitis; asin ika makakaaram na Ako ang Kagurangnan; ta sinda dae masusupog na maghahalat para sakuya.\n8 Asin ngonian ako, si Jacob, magtataram nin arog kaini manungod sa mga tataramon na ini. Ta hilnga, an Kagurangnan ipinapahiling sakuya na idtong mga yaon sa Jerusalem, kun saen kita naggikan, ginaradan asin dinarara paharayo bilang mga bihag.\n9 Siring man, an Kagurangnan ipinahiling sa sakuya na dapat na sinda magbalik giraray. Asin siya man ipinahiling sakuya na an Kagurangnan Diyos, an Solong Banal nin Israel, dapat na magpahiling sainda sa laman; asin pagkatapos na siya magpahiling kan saiyang sadire sindang gayo nagtutuya-tuya saiya asin ipapako siya sa krus, na uyon sa mga tataramon nin anghel na iyo ang nagsabi kaini sa sakuya.\n10 Asin pagkatapos na saindang pinatagas an saindang mga puso asin pinahukray an saindang mga liog laban sa Solong Banal nin Israel, hilnga, an mga kahukuman nin Solong Banal nin Israel mangingibabaw sa sainda. Asin an aldaw maabot na sinda hahampakon asin pasasakitan.\n11 Kun kaya, pagkatapos na sinda itutulak pasiring duman asin padigde, ta kaya sabi kan anghel, kadakul an masasakitan sa laman, asin dae itutugot na mapapara, nin huli sa mga pangadye nin paratubod; sinda ikakaralat, asin hahampakon, asin kapupungutan; siring man, an Kagurangnan magigin maheherakon sa sainda, na kun sinda mag-abot sa pagkaaram kan saindang Paratubos, sinda pagkakasararoan na titiponon giraray sa mga kadagaan nin saindang kamanahan.\n12 Asin paladan an mga Hentil, sinda na an mga propeta nagsurat ta hilnga, kun ini mangyari na sinda magsosolsol asin dae makilaban ki Sion, asin dae makisumaro an saindang mga sadire sa dakulaon asin makakangoro-ngirhat na simbahan, sina maliligtas; ta an Kagurangnan Diyos mismo an magpapatunay kan saiyang mga tipan na saiyang hinimo sa saiyang mga kaakian; asin sa kausang ini propeta nagsurat kaining mga bagay.\n13 Kun kaya, sinda na nakikilaban sa Sion asin an pinagtipanan na mga katawohan nin Kagurangnan iyo an magpapagpag nin alpog sa saindong mga bitis; asin an banwaan nin Kagurangnan dae nanggad masusupog. Ta an banwaan nin Kagurangnan iyo sinda na naghahalat para saiya; ta sinda naghahalat pa giraray sa pag-abot kan Mesiyas.\n14 Asin hilnga, uyon sa mga tataramon nin propeta, an Mesiyas magpapamugtak kan sadire niya giraray sa ikaduwang pagkakataon na tanganing bawion sinda; kun kaya, siya magpapahiling kan saiyang sadire sa sainda sa kapangyarihan asin dakulang kamurawayan, sa ikapapahamak kan saindang mga kaiwal, kun an aldaw na iyan mag-abot na sinda may paniniwala saiya; asin mayo siyang hahampakon sa mga may paniniwala saiya.\n15 Asin sinda na mayong paniniwala saiya hahampakon, pareho sa paagi nin kalayo, asin nin bagyo, asin nin linog, asin nin pagbulos kan dugo, asin nin mga peste, asin nin taggutom. Asin sinda makakaaram na ang Kagurangnan iyo an Diyos, an Solong Banal nin Israel.\n16 Ta an biktima makukua daw gikan saiya na makusog, o an talagang nasakop iyo an hahawason?\n17 Pero kaya sinabi nin Kagurangnan: Maski na ngani an mga nasakop nin makusog dadarahon paharayo, asin an biktima kan terible ihahawas; ta an Mapangyaring Diyos iyo an maghahawas kan saiyang pinagtipanang banwaan. Ta kaya sinabi nin Kagurangnan: Ako an makikilaban sa sainda na makikilaban sa saindo ---\n18 Asin ako magbabahog sainda na nag-aapi saindo, nin sadire man sana nindang laman; asin sinda magkakabururat kan sadire man sana nindang mga dugo na arog kan mahamison na anak; asin an gabos na laman makakaaram na Ako an Kagurangnan iyo an saindong Tagapagligtas asin an saindong Paratubos, an Solong Mapangyari ni Jacob.\n# posted by Unknown @ 8/25/2004 05:22:00 PM


Nagpatindog si Nimrod Asin an mga Tawuhan Niya nin Tore | Istorya sa Bibliya\nNagtindog nin Dakulang Tore an mga Tawo\nLUMINIHIS an dakul na taon. An mga aki ni Noe nagkaigwa nin kadakul na aki. An mga ini nagdarakula saka nagkaigwa man nin mga aki. Dai nahaloy dakulon nang tawo sa daga.\nAn saro sainda iyo an makuapo sa tuhod ni Noe na si Nimrod. Siya sarong maraot na paraayam na guminadan nin mga hayop asin tawo. Ginibo man niyang hadi an sadiri niya. Dai nagustuhan nin Diyos si Nimrod.\nKaidto, saro sana an tataramon kan gabos na tawo. Gusto ni Nimrod na tiripunon sinda ’nganing pamahalaan niya. Aram mo kun anong ginibo niya? Sinabihan niya an mga tawo na maggibo nin siyudad na may dakulang tore. Hilinga sinda sa ritrato, pighuhurma ninda an dalipay ’nganing magin mga ladrilyo.\nDai ini nagustuhan ni Jehova. An gusto niya mag-istar an mga tawo sa manlain-lain na parte kan daga. Pero sinabi kan mga tawo: ‘Mus! Maggibo kita nin siyudad na may halangkawon na tore, tapos paabuton ta sa langit an tuktok. Masikat kita!’ Gusto kan mga tawo na sinda an hangaan imbes na an Diyos.\nKaya inulang nin Diyos su paggibo ninda kan tore. Aram mo kun pa’no? Bigla niyang pinataram an mga tawo nin manlain-lain na lengguwahe, imbes na saro sana. Dai na magkasinarabutan an mga nagtatrabaho. Kaya, an siyudad ninda inapod na Babel, o Babilonya, buot sabihon “Karibarawan.”\nDahil kaini, naghali an mga tawo sa Babel. Su mga grupo nin tawong parareho an tataramon nag-iribanan pasiring sa iba-ibang parte kan daga.\nI-share I-share Nagtindog nin Dakulang Tore an mga Tawo


Kun Taano ta Nagtatao Kita sa Diyos na Jehova | Pag-aadalan\nBASAHON SA Afrikaans Albanian Aleman Alur American Sign Language Amharic Amis Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik Esan Español Estonian Ewe Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Greek Sign Language Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Bolivia) Romanian Romanian Sign Language Ruso Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n‘Samuyang Diyos, nagpapasalamat kami saimo asin inuumaw niyamo an saimong mamurawayon na ngaran.’—1 CRON. 29:13.\nKANTA: 80, 50\nTaano ta inaasahan ni Jehova na gagamiton niyato an satong mahalagang mga bagay tanganing magtao sa saiya?\nPaano sinuportaran sa pinansiyal na paagi kan maimbod na mga lingkod kan suanoy an mga gibuhon kan mga representante ni Jehova?\nPaano ginagamit ngunyan kan organisasyon an mga idinodonar na kuwarta?\n1, 2. Paano ipinapahiling ni Jehova an saiyang pagkabukas-palad sa sato?\nBUKAS-PALAD na Diyos si Jehova. An gabos na bagay na yaon sa sato hali sa saiya. Sadiri niya an gabos na bulawan asin plata pati an iba pang natural na yaman kan daga, asin ginagamit niya an mga ini tanganing susteniran an buhay. (Sal. 104:13-15; Hag. 2:8) Mababasa sa Bibliya an dakul na istorya kun paano ginamit ni Jehova sa milagrosong paagi an mahalagang mga bagay na ini tanganing itao an mga pangangaipo kan saiyang mga lingkod.\n2 Sa laog nin 40 taon, sinuplayan ni Jehova nin manna asin tubig an nasyon nin Israel mantang yaon sinda sa kaawagan. (Ex. 16:35) Huli kaiyan, ‘dai sinda nagkulang nin ano man.’ (Neh. 9:20, 21, An Marahay na Bareta Biblia) Paagi ki propeta Eliseo, milagrosong pinadakul ni Jehova an kadikit na lana kan sarong maimbod na babaying balo. Huli sa regalong ini nin Diyos, nabayadan niya an saiyang mga utang asin may natada pang igong kuwarta na magagamit ninda tanganing mabuhay sinda kan saiyang mga aki. (2 Ha. 4:1-7) Sa tabang man ni Jehova, milagrosong nakapagtao si Jesus nin kakanon asin nin kuwarta pa ngani kan iyan kinaipuhan.—Mat. 15:35-38; 17:27.\n3 Puwedeng gamiton ni Jehova an ano man na bagay tanganing susteniran an saiyang mga linalang digdi sa daga. Minsan siring, dinadagka niya pa man giraray an saiyang mga lingkod na gamiton an saindang materyal na mga bagay tanganing suportaran an gibuhon kan saiyang organisasyon. (Ex. 36:3-7; basahon an Talinhaga 3:9.) Taano ta inaasahan ni Jehova na gagamiton niyato an satong mahalagang mga bagay tanganing magtao sa saiya? Paano sinuportaran sa pinansiyal na paagi kan maimbod na mga lingkod kan suanoy an mga gibuhon kan mga representante ni Jehova? Paano ginagamit ngunyan kan organisasyon an mga idinodonar na kuwarta? An mga hapot na ini sisimbagon sa artikulong ini.\nKUN TAANO TA NAGTATAO KITA KI JEHOVA\n4. Ano an ipinapahiling ta ki Jehova kun sinusuportaran ta an mga gibuhon niya?\n4 Nagtatao kita ki Jehova huling namumutan asin inaapresyar niyato siya. Napapano an satong puso nin pasasalamat pag iniisip-isip ta an gabos na ginibo niya para sa sato. Kan ipinapaliwanag ni Hading David an mga kakaipuhanon sa pagtugdok kan templo, sinabi niya na an ano man na inaako ta gabos iyan hali ki Jehova, asin an ano man na itinatao ta sa saiya hali iyan sa kun ano an itinao niya sa satuya.—Basahon an 1 Cronica 29:11-14.\n5. Paano ipinapahiling kan Kasuratan na an bulaos na pagtao mahalagang aspekto kan tunay na pagsamba?\n5 An pagtao niyato ki Jehova saro man na kapahayagan nin pagsamba ta sa saiya. Sa bisyon, nadangog ni apostol Juan an mga lingkod ni Jehova sa langit na nagsasabi: “Angay ka, Jehova na samuyang Diyos, na mag-ako kan kamurawayan asin kan onra asin kan kapangyarihan, huli ta linalang mo an gabos na bagay, asin huli sa saimong kabutan, sinda nag-eksister asin nalalang.” (Kap. 4:11) Bako daw na mauyon ka na maninigo si Jehova sa gabos na kamurawayan asin onra, kaya gusto niyatong itao sa saiya an pinakamarahay na igwa kita? Paagi ki Moises, ipinagbuot ni Jehova sa mga Israelita na dumulok sa atubangan niya sa tulong taunan na kapiyestahan. Bilang kabtang kan saindang pagsamba sa mga kapiyestahan na ini, mayong Israelita an maninigong ‘dumulok na mayo nin dara sa atubangan ni Jehova.’ (Deut. 16:16) Kaagid kaiyan, an satong bulaos na pagtao bilang pag-apresyar asin pagsuporta sa gibuhon kan daganon na kabtang kan organisasyon ni Jehova sarong mahalagang aspekto kan satong pagsamba.\n6. Taano ta marahay an epekto sa sato kan pagigin matinao? (Hilingon an ritrato sa kapinunan kan artikulo.)\n6 Marahay an epekto sa sato kun magigin matinao kita imbes na kita sana an pirming nag-aako. (Basahon an Talinhaga 29:21.) Tibaad maisip niyato an sarong aki na nagtatao nin regalo sa saiyang mga magurang hali sa dikit niyang balon na itinatao ninda sa saiya. Siguradong naaapresyar na marhay kan mga magurang an regalong iyan! O tibaad an sarong hoben na payunir nakaistar sa harong kaiba kan saiyang mga magurang asin nagtatao siya nin pandagdag sa mga gastuson sa harong. Tibaad dai ini linalauman kan mga magurang, pero inaako ninda an regalo huling iyan sarong marahay na paagi na maipapahiling kan aki an pag-apresyar niya sa gabos na ginibo kan saiyang mga magurang para sa saiya. Kaagid kaiyan, aram ni Jehova na may marahay na epekto sa sato an pagtao ta kan satong mahalagang mga bagay.\nAN PAGTAO KAIDTONG MGA PANAHON KAN BIBLIYA\n7, 8. Anong halimbawa an itinao kan banwaan ni Jehova kan mga panahon kan Bibliya kun dapit sa pagkontribwir (a) para sa espesipikong mga proyekto? (b) para sa pangkagabsan na pagsuporta sa gibuhon?\n7 Sa Bibliya, haloy nang ginigibo kan mga lingkod nin Diyos an pagtao hali sa saindang materyal na mga pagsadiri. May mga pagkakataon kaidto na nagkokorontribwir an banwaan ni Jehova para sa espesipikong mga proyekto. Halimbawa, nangapudan si Moises sa mga Israelita na magtao nin donasyon para sa paggibo kan tabernakulo, kapareho kan ginibo ni Hading David para sa pagtugdok kan templo. (Ex. 35:5; 1 Cron. 29:5-9) Kan panahon ni Hading Joas, ginagamit kan mga saserdote an natipon na kuwarta sa paghirahay kan harong ni Jehova. (2 Ha. 12:4, 5) Kan maaraman kan mga tugang sa Kristiyanong kongregasyon kan inot na siglo na may tiggutom asin kaipuhan nin tabang kan mga tugang, “nagdesisyon [sinda], sigun sa kakayahan kan kada saro, na magpadara nin ayuda sa mga tugang na nag-iistar sa Judea.”—Gibo 11:27-30.\n8 Nagtao man an banwaan ni Jehova kaidto nin tabang pinansiyal sa mga nanginginot sa gibuhon. Sa Katugunan ni Moises, dai nin manang itinatao para sa mga Levita bakong arog kan sa ibang tribo. Imbes, tinatawan sinda kan mga Israelita nin ikasampulong kabtang, na paagi kaiyan nakakapagpokus an mga Levita sa saindang gibuhon sa tabernakulo. (Bil. 18:21) Kaagid kaiyan, nakinabang man si Jesus asin an saiyang mga disipulo sa pagkamatinao kan mga babayi “na ginagamit an saindang mga pagsadiri sa pagtabang sa sainda.”—Luc. 8:1-3.\n9. Sain hali an mga kontribusyon kaidto?\n9 Siyempre, iba-iba an pinaghahalian kan mga donasyon. Kan nagkokontribwir para sa paggibo kan tabernakulo sa kaawagan, posibleng marhay na kaiba sa itinao kan mga Israelita an mahalagang mga bagay na dara-dara ninda hali sa Ehipto. (Ex. 3:21, 22; 35:22-24) Kan inot na siglo, may mga Kristiyano na ipinabakal an saindang mga pagsadiri, arog nin uma asin harong, dangan inentrega ninda an kuwarta sa mga apostol. Idinidistribwir man kan mga apostol an pondo sa mga nangangaipo. (Gibo 4:34, 35) May mga nagtatagama man nin kuwarta asin regular na nagdodonar bilang pagsuportar sa gibuhon. (1 Cor. 16:2) Kaya an gabos na klase nin tawo—magpuon sa pinakamayaman sagkod sa pinakatios—puwedeng magtao.—Luc. 21:1-4.\nAN PAGTAO NGUNYAN\n10, 11. (a) Paano ta maaarog an bukas-palad na mga lingkod ni Jehova kan mga panahon kan Bibliya? (b) Ano an masasabi mo dapit sa saimong pribilehiyo na suportaran an gibuhon na pang-Kahadian?\n10 Ngunyan, tibaad hagadon man sa sato na magtao nin donasyon para sa sarong espesipikong katuyuhan. Halimbawa, tibaad may planong i-renovate o tugdukan nin bagong Kingdom Hall an saindong kongregasyon. Tibaad ipaisi sa sato na nangangaipo nin pinansiyal na tabang sa pag-renovate kan satong sangang opisina, sa mga gastos sa kumbensiyon na inaatenderan ta, o sa pag-ayuda sa satong mga tugang pagkatapos nin kalamidad. Nagdodonar man kita tanganing suportaran an mga naglilingkod sa world headquarters asin sa mga sangang opisina sa bilog na kinaban. Sinusuportaran man kan satong mga donasyon an mga misyonero, espesyal payunir, asin an mga nasa pansirkitong gibuhon. Siguradong an kongregasyon nindo igwa nin ginibong resolusyon tanganing suportaran sa pinansiyal an pambilog na kinaban na proyekto nin pagtugdok nin mga Assembly Hall asin Kingdom Hall, kun sain nakikinabang an mga tugang sa bilog na kinaban.\n11 Gabos kita igwa nin maitatabang tanganing suportaran an gibuhon kan organisasyon ni Jehova na isinasagibo sa huring mga aldaw na ini. Kadaklan sa donasyon dai naaaraman kun siisay an nagdonar. Dai niyato ipinapaaram sa iba kun gurano an ihinuhulog ta sa donation box sa satong Kingdom Hall o an idinodonar ta online paagi sa jw.org. Tibaad naiisip niyato na dikit sana an naitatao ta. Minsan siring, an kadaklan sa idinodonar ngunyan na pondo hali sa dakul na saradit na donasyon imbes na sa pipira sanang darakulang donasyon. An satong mga tugang, dawa idtong masakit an pagbuhay, inaarog an mga taga Macedonia kaidto na dawa “tios na marhay” nakiulay na tawan sinda kan pribilehiyong magtao asin ginibo ninda iyan na may pagkabukas-palad.—2 Cor. 8:1-4.\n12. Paano hinihinguwa kan organisasyon na gamiton sa pinakamarahay na paagi an mga donasyon?\n12 Udok na namimibi an Namamahalang Grupo tanganing magi sindang maimbod asin mapagmansay sa paggamit kan pondo kan organisasyon. (Mat. 24:45) Binabadyet an nareresibing mga donasyon asin ibinabasar diyan kun paano iyan gagastuson. (Luc. 14:28) Sa mga panahon kan Bibliya, may sinusunod na mga instruksiyon an mga nag-aasikaso kan idinusay na pondo tanganing masigurado na magagamit iyan para sana sa katuyuhan kaiyan. Halimbawa, nagbalik si Esdras sa Jerusalem dara an mga idinonar kan hadi kan Persia—bulawan, plata, asin iba pang bagay na pigkakarkulong katumbas ngunyan nin labing 100 milyon na dolyar (U.S.). Ibinilang ni Esdras an mga pondong ini na boluntaryong mga dulot para ki Jehova kaya nagtao siya nin detalyadong mga instruksiyon tanganing protektaran an mahalagang mga bagay na ini sa peligrosong dalan pasiring sa Jerusalem. (Esd. 8:24-34) Nangolekta si apostol Pablo nin pondo para tabangan an mga nangangaipong tugang sa Judea. Sinigurado niya na an mga nagdidistribwir kan donasyon ‘gigibuhon nin sadiyosan an gabos na bagay, bako sanang sa paghiling ni Jehova kundi sa paghiling man nin mga tawo.’ (Basahon an 2 Corinto 8:18-21.) Inaarog man ngunyan kan satong organisasyon an halimbawa ni Esdras asin ni Pablo. Sinusunod kaiyan an malinaw asin espesipikong mga instruksiyon sa pagkapot asin paggastos kan mga donasyon.\n13. Ano an dapat na magin pagmansay niyato dapit sa dai pa sana nahahaloy na mga pagpapasimple na ginibo kan organisasyon?\n13 Tibaad gumibo nin mga pagbabago an sarong pamilya tanganing an ginagastos ninda dai sumobra sa saindang income. O tibaad gumibo sinda nin mga paagi na mapasimple an saindang buhay tanganing mas makapaglingkod sinda ki Jehova. Totoo man iyan sa organisasyon ni Jehova. Sa nakaagi pa sanang mga taon, dakul nin ginibong marahayon asin bagong mga proyekto. Kun minsan, may panahon na mas dakul an kuwartang nagluluwas kisa sa naglalaog. Kaya, naghahanap an organisasyon nin mga paagi na mabawasan an gastos asin mapasimple an trabaho tanganing magamit kaiyan sa pinakamarahay na paagi sagkod na posible an mga donasyon na bukas-palad nindong itinatao.\nAN MGA NAGIGIBO KAN SAINDONG DONASYON\nAn donasyon na itinatao nindo nakakatabang sa satong pambilog na kinaban na gibuhon (Hilingon an parapo 14-16)\n14-16. (a) Ano an pira sa mga naisasagibo huli sa mga donasyon na itinatao nindo? (b) Paano ka nakikinabang sa mga probisyon na ini?\n14 Dakul na haloy nang lingkod ni Jehova an nagsasabing ngunyan lang sinda nakaeksperyensiya nin arog kaini kadakul na espirituwal na probisyon. Isipa na sana! Sa nakaagi pa sanang mga taon, nahiling ta an pagpupuon kan jw.org asin kan JW Broadcasting. Naipublikar an New World Translation of the Holy Scriptures sa dakul na iba pang lengguwahe. Kan 2014 asin 2015, nagkapira sa pinakadarakulang istadyum sa 14 siyudad sa bilog na kinaban an nagin tiripunan para sa tulong aldaw na “Padagos na Hanapon Nguna an Kahadian nin Diyos!” na Internasyonal na mga Kumbensiyon. Ikinaugmang marhay iyan kan mga nag-atender.\n15 Dakul an nagpahayag kan saindang pasasalamat para sa marahayon na mga probisyon na inaako ninda hali sa organisasyon ni Jehova. Halimbawa, mapadapit sa probisyon na JW Broadcasting, sarong mag-agom na naglilingkod sa sarong nasyon sa Asia an nagsurat: “Nakadestino kami sa sarong sadit na siyudad. Kaya kun minsan, namamati ming napapasuway kami, saka madali mi sanang malingawan kun gurano kahiwas kan gibuhon ni Jehova. Pero pag naghihiling na kami kan manlain-lain na programa sa JW Broadcasting, naipapagirumdom kaiyan samo na parte kami nin sarong internasyonal na kasararuan nin magturugang. Ugmahon sa JW Broadcasting an mga namumutan ming tugang digdi. Parati mi sindang nadadangog na nagsasabi na pagkatapos nindang mahiling an programa sa kada bulan, namamatian nindang harani sinda sa mga miyembro kan Namamahalang Grupo. Ngunyan mas ipinag-oorgulyo ninda na parte sinda kan organisasyon nin Diyos.”\n16 Sa bilog na kinaban, haros 2,500 na Kingdom Hall an itinutugdok asin pigre-renovate sa presente. Kan ginagamit na ninda an saindang bagong Kingdom Hall, an mga miyembro kan sarong kongregasyon sa Honduras nagsurat: “Talagang nauugma kami na magin parte kan unibersal na pamilya ni Jehova asin maeksperyensiyahan an kahanga-hangang kasararuan nin magturugang sa bilog na kinaban. Huli kaiyan, nagkatotoo an pangarap ming magkaigwa nin Kingdom Hall sa komunidad mi.” Dakul an nagpahayag nin arog kaiyan na apresasyon pagkatapos nindang mag-ako nin Bibliya asin iba pang publikasyon na itrinadusir sa saindang lengguwahe, matawan nin ayuda, o pagkatapos mahiling an marahay na mga resulta kan pagpapatotoo sa darakulang siyudad asin sa publiko sa saindang teritoryo.\n17. Paano niyato masasabi na sinusuportaran ni Jehova an gibuhon kan saiyang organisasyon ngunyan?\n17 Dai masabutan kan mga nagmamasid kun paano nagigin posible an gabos na gibuhon na ini gamit sana an boluntaryong mga donasyon. Pagkatapos mag-tour sa sarong imprentahan niyato, naghangang marhay an sarong nagbisita na may halangkaw na posisyon sa sarong dakulang kompanya huling an gabos na trabaho ginigibo nin mga boluntaryo, sinusuportaran nin donasyon, saka dai kita nagpapabakal o nag-oorganisar nin mga okasyon para makatipon nin kuwarta. Sinabi niya na imposible talaga an ginigibo niyato. Iyo, uyon kita diyan! Aram niyato na nagigin posible sana iyan huli sa tabang ni Jehova.—Job 42:2.\nAN MGA BENDISYON KAN PAGTAO KI JEHOVA\n18. (a) Anong mga bendisyon an makakamtan ta kun nagtatao kita bilang pagsuportar sa Kahadian? (b) Paano ta sasanayon an satong mga aki asin an mga baguhan na magtao para sa Kahadian?\n18 An pagtao sa sato kan oportunidad na suportaran an dakulang gibuhon ngunyan sarong paagi na tinatawan kita ni Jehova nin onra. Sinisigurado niya na magkakamit kita nin mga bendisyon pag nagtatao kita bilang pagsuportar sa Kahadian. (Mal. 3:10) Nanunuga si Jehova na kun kita bukas-palad, marahay an magigin resulta kaiyan sa sato. (Basahon an Talinhaga 11:24, 25.) Nakakapaugma man sa sato an pagtao, huling “igwang urog na kaugmahan sa pagtao kisa sa pag-ako.” (Gibo 20:35) Paagi sa tataramon asin gibo, may pribilehiyo kitang sanayon an satong mga aki saka an mga baguhan kun paano man sinda makakatabang sa gibuhon asin magkamit nin dakul na bendisyon sa paggibo kaiyan.\n19. Paano ka napakusog kan artikulong ini?\n19 An gabos na bagay na yaon sa sato hali ki Jehova. Kun nagtatao kita sa saiya, ipinapahiling ta na namumutan ta siya asin inaapresyar niyato an gabos na ginigibo niya para sa sato. (1 Cron. 29:17) Kan nagdodonar an mga Israelita sa pagtugdok kan templo, ‘nag-ugma an banwaan sa saindang pagkabukas-palad, huli ta sa bilog nindang puso nagdonar sinda [ki Jehova].’ (1 Cron. 29:9, An Banal na Biblia) Lugod na padagos man niyatong mamatian an kaugmahan asin pagkakontento sa pagtao ki Jehova kan mga bagay na itinao niya sa sato.


An temperatura o kainitan (Ingles: temperature) iyo an kasukulan kan kainitan o kalipotan nin sarong bagay, arug kan mga gikan sa lawas nin sarong tawo asin sa istado nin panahon. Sa kahulugang makasiyensya, an temperatura iyo an pisikal na dakul o kantidad na naglaladawan kun gurano karikas minahiro an mga molekula sa laog kan sarong materyal o bagay.\nDuwang termometro na nagpapahiling nin temperatura sa pagsukol na Celsius asin Fahrenheit.\n2 Relasyon sa enerhiya\nPupuwedeng gamiton an sarong termometro ngarig maaraman an temperatura, an libel kan init o lipot. Harus pigsusukol an temperatura sa paagi nin mga degri kan Celsius (°C). Sa Estados Unidos, harus piggagamit an mga degri o gradong Fahrenheit (°F). Minsan man na piggagamit kan mga siyentipiko an mga degring Kelvin (K) para magsukol nin temperatura.\nHuni an pirang mga kaaraman kasugpon kan kainitan:\nNananagas o nagyeyelo an tubig sa temperaturang 0 °C, 32 °F, o 273.15 K.\nAn panglaog na temperaturang kan lawas nin tawo iyo harani sa 37 °C o 98 °F.\nNagkakalakaga an tubig kapag uminabot na sa 100 °C, 212 °F, o 373.15 K.\nAng pinakamalipot na temperatura iyo an absolutong sero na yaon sa 0 K, 459 °F, o 273.15 °C.\nRelasyon sa enerhiyaLiwaton\nBibrasyon nin mga partikulo huli sa epekto nin temperatura\nKakaiba an temperatura hale sa init, huli ta sarong enerhiya an init na naghihiro o nagbabalyo hale sa sarong bagay pasiring sa iba pang bagay. Sarong sukol an temperatura nin mga hiro o bibrasyon nin mga molekulang nasa laog nin sarong bagay. Kapag may halangkaw na temperatura an sarong bagay, may boot-sabihon na marikas an ordinaryong rikas kan mga molekula kaini.\nKapag mas dakula an diprensya o pagkakaiba kan temperatura sa tahaw nin sarong bagay asin kan kapalibotan kaini, mas dakul na init an kaipohan ngarig makagibo nin arug o kaparehong temperatura. Alagad pupuwede o posibleng magkaigwa nin malipot na bagay (mas hababang temperatura) na nangangaipohan nin mas hababang init kaysa sarong mas mainit na bagay (mas halangkaw na temperatura) ngarig magin mainit ini. Huli ta ini igwang mas dakul na kapasidad nin init para sa sarong malipot na bagay, kaya mas dakul na init an kaipohan ngarig magin mainit ini. Halimbawa, mas dakul na kapasidad nin init an sarong kilogramo nin tubig kaysa sa sarong kilogramo nin bakal. An boot ipahatod kaini na mas dakul na enerhiya an kaipohan ngairg magin mas mainit nin 1 °C kaysa sa kinakaipohan ngarig magin mas mainit nin 1 °C an bakal.\nSaro man na importanteng elementong pangklima an temperatura. Kasugpon ini sa dakul nin enerhiya kan init na yaon sa duros. Piggagamit an mga "mapang isotermo" ngarig maipahiling an hiro kan paglakop o distribusyon nin temperatura sa sarong lugar. Magkairiba an temperatura sa laog nin manlainlian na mga kapanahunan asin mga lugar.\nNaaapektuhan ini nin mga:\ndistribusyon kan kadagaan asin dagat\nbulos nin karagatan\nyayaon na mga duros\ntakop nin urap\n↑ Gaboy, Luciano L. "Temperatura". Gabby's Dictionary, Praktikal na Talahuluganang Ingles-Filipino ni Gabby/Gabby's Practical English-Filipino Dictionary, GabbyDictionary.com. External link in |title= (help)\n↑ Blake, Matthew (2008). "Temperature, temperatura, lagay ng panahon". Tagalog English Dictionary-English Tagalog Dictionary. Bansa.org., mahihiling sa Temperature.\nKinua sa "https://bcl.wikipedia.org/w/index.php?title=Temperatura&oldid=206098"\nLast edited on 15 Mayo 2021, at 06:32\nHuring binago an pahinang ini kaitong 15 Mayo 2021, alas 06:32.


Tabang:Pagliwat nin Artikulo - Wikipedia\nTabang:Pagliwat nin Artikulo\nAn pahiná na ini nagsasabi na kun páno magliwat (magribay) o maggibo nin mga bágong artikulo sa Wikipedia. Miski siisay an pwedeng magliwat o maggibo nin mga artikulo. Kun nanúdan mo na an maggibo nin mga artikulo, o gusto mo lang testingun an saimong ideya, ini magayunon na ideya na magpoon sa Sandbox.\nI-klik o pinduton lang an "liwaton an pahiná" sa itaas kan anuman nin pahiná, dangan kaya mo nang magsurát sa dakulang karton (kahon) nin pagliwat na maluwas pagkatapos mong pinduton ito.\nAn karton na "Sumaryo" na mahihiling mo sa irarom kan pahiná, piggagamit tanganing sabihan an iba sa kun ano an saimong pagliwat o gustong gibuhon. Halimbawá, kun gusto mo na maggibo nin bágong artikulo manongod sa mga tataramon, pwede mong ilaag an "mga bágong artikulo manongod sa Tataramon" duman sa karton nin "Sumaryo".\nPwede mo man pinduton an "Ipahiling an Patanaw" tanganing mahiling an itsura kan pahiná na saimong ginibo sa karton nin pagliwat, arog kan ginigibo kan pipirá, asin i-tsek kun may mga salâ. Kun mayóng na nin malí tapos ready na an saimong artikulo, asin gusto mo na ining maitagamâ, pinduton lang an "Publish changes" - asin an saimong artikulo maitagamâ na sa Wikipedia!\n☐ Sadit na pagbabago ini ☑ Bantayan ini\nIpublikar an mga pagbabago Pasirip Ipahiling an mga pagbabago Ikansela\nKun gusto mong maggibo nin bágong artikulo, hanapón o maggibo nin "pulang linya" (Hal: Harong-Harongan ) na may pangaran nin artikulo sa Wikipedia, saró pang halimbawa tagalúkid, kun gusto mong maggibo nin artikulo manongod sa Tagalúkid.\nPwede mo man isurat an pangaran kan pahiná sa karton nin hanapán o "search" box sa sidebar na nasa gilid kan kada pahiná, dangan i-klik an "Go". Kun mayóng pahiná na nag-ulwat sa eksaktong pangaran, an resulta nin paghahanap sasabihon:\n"Muknaon an pahina [PAGENAME] sa wiking ini.\nMayo nin mga resulta na panampok sa kahaputan.".\nHale sa pahiná na iyan, pinduton lang an pulang linya kan [PAGENAME] tanganing makuá an karton nin pagliwat o "edit box" dangan maggibo nin bágong pahiná.\nPwede man maggibo nin bágong artikulo hale sa pahiná na ini sa pag-type kan pangaran sa karton na nasa irarom:\nKaipuhan singular an pagsurát kan pangaran nin pahiná, halimbawá "Tagalúkid" bakong "mga Tagalúkid" o "Mga tagalúkid". An Enot na letra automatikong madakulá (upper case) sa titulo, miski pigtaó mo ining dakula o dae. Kun duwa o dakol na katagâ o taramon an titulo kan pahiná, magigin kapitalisado ini kun ini saróng tultol o proper na pangaran, halimbawá "Irvin Parco" bakong "Irvin parco". Kun an katagâ o taramon bakong proper na pangaran, dae maggamit nin kapitalisado o darakulang letra, halimbawá "Dakulang gamgam" bakong "Dakulang Gamgam".\nSa pangenot na pangungulay kan bágong pahiná na saimong ginibo, isurat an pangaran kan pahiná sa bold na pagsusurat.\nPaggigibo nin ensiklopedyang pahiná[baguhon | baguhon an source]\nTekstong Bold[baguhon | baguhon an source]\nAn katagâ o taramong ini nasa "bold" (magabat) na teksto: ika, ako, kita\nTanganing magin makapal an teksto o magin bold an teksto, maggamit nin tolóng apostrophes (') bágo asin pagkatapos kan katagâ o taramon. (An apostrophe pig'aapod man na single quote o saró inverted comma.)\nHalimbawá: '''Bold text''' = Bold text\nItalics[baguhon | baguhon an source]\nAn katagâ o taramon na ini nasa "italics" (nakatagilid): ika, ako, kita\nTanganing magin italics an teksto, maggamit nin duwáng apostrophes (') bágong asin pagkatapos kan katagâ o taramon.\nHalimbawá: ''Italic text'' = Italic text\nKinua sa "https://bcl.wikipedia.org/w/index.php?title=Tabang:Pagliwat_nin_Artikulo&oldid=172500"\nPahina kan tabang\nHuring binago an pahinang ini kaitong 28 Mayo 2018, alas 13:24.


Sikolohiya/Baskog-Isip: Pagpamidbid | Magbikol Kita\nMonday, May 23, 2022, 3:12am\nPublished on Thursday, July 09, 2020, 7:42am\nAn lambang saro naghuhuna na an kasagkuran kan saindang panànaw iyo man an kasagkuran kan kinaban. (“Every man takes the limits of his own field of vision for the limits of the world.”).― Arthur Schopenhauer, Studies in Pessimism: The Essays\nGabos kita nag-agi sa pagka-aki. Kun babalikan ta an panahon kan kita sadit pa, marurumduman ta idtong mga aga na pagkamata may oras magtukaw-tukaw sa balkon para magtuninong mantang naghihigop nin kape. Idtong dakulon pa an oras para magkawat sa natad o makipagdingkilan sa mga tugang, na an padumanan daing untok na harakatak. Idtong nali kita sa mga bagay, hararom an kuryusidad, asin pahà sa manunudan. Idtong nagpapantasya kita kun ano bayâ an nasa balyong kudal, an pagmati kan gurang na nagtatrabaho—mahali sa harong pagka-aga, tapos mauli banggi na. Idtong maliwanag asin hararom an satuyang pagtubod sa paglaom asin sa pagreyalisar kan satong mga pangaturugan. Iyo baga si mga panahon—kaidto.\nAlagad, ngunyan na kita may idad na, namamatian ta na si mga pighuhuna-huna ta saná kaidto o si mga dai ta lamang hinuna na aatubangon ta sa luwas kan satuyang natad. Sa arualdaw na pagkabuhay, bihira nang magtuninong para maghurup-hurop sa mga agi-agi ta sa bilog na maghapon naglalayog an isip sa dakol na mga bagay. Pagkamata sa aga, kapot tulos an cellphone, urog na sa mga panahon na ini, ta makikibareta kun ano na an nangyayari sa nasyon o kaya ririparuhon an email ta tibaad may kaipuhan asikasuhon sa trabaho. An oras pigbibilang ta sa kadakulaan kan mga responsabilidad—sa harong, sa trabaho, sa komunidad—daing lugar ang pag-untok, urog na an pagkawat. Sa nag-aapaw na dagat nin impormasyon, napapàdukan na kita sa mga bagay na nadadangog o nahihiling, asin dagdag na gabat an pagsarà kun arin an kaipuhan, arin an dai.\nKun uugkuron, sa kadaklan, iba nanggad an itsura kan kinaban sa duwang parte kan kudal: kadto asin ngunyan, pagkaaki asin pagkagurang, mga bagay na aram asin dai aram, mga paglaom/pangiturugan asin reyalidad. An iba swabe si pagbalyo. An iba sinasakitan. An iba habo pang bayaan an natad ta maugma pa sa kinakamugtakan o kayâ takot pa sa kakaabtan. An marhay sana ta sa tahaw kan gabos, igwa nin pag-ultanan: momento kun sain pinakadanay an kapangyarihan na magdesisyon asin hinguwahon na maghimo para sa napagdesisyunan. An pag-ultanan na dawa may kapurisawan, ta tibaad baga magbagsak, saro pa man na oportunidad para mag-uswag.\nSa parteng ini kan istorya naglalaog an papel kan sikolohiya—disiplina nin pag-adal na manungod sa gawi-gawi, isip, asin buót nin tawo. Bilang disiplina, an sikolohiya nakakatabang sa pag-analisar kan satuyang mga intensyon, motibasyon, paglaom, o kinatatakutan. Ini sarong syensya huli ta may mga proseso asin mga metodong ginagamit tanganing klaruhon an mga konseptong inaadalan. Ini man sarong praktika dahil an mga nanunùdan gikan sa mga pagsaliksik o research na ginagamit tanganing magbilog nin mga istratehiya asin programa na makakatabang sa pagkamidbid bako saná sa mga pangyayari sa satuyang palibot kundi pati na sa satuyang sadiri. Ginagamit man an mga kaaraman sa sikolohiya tanganing pakusugon an sadiri dangan paurugon an maginhawang pagbuhay-buhay kan mga indibidwal, mga pamilya, asin mga komunidad.\nManlainlain an mga sanga kan sikolohiya. May sikolohiya nin pag-uswag (developmental psychology) na dapít sa mga agi-agi nin tawo puon sa saiyang pagkaaki sagkod sa saiyang paggurang. May sikolohiya nin pagkatawo (personality psychology) na dapít sa mga aspektong nakakaimpluwensya sa pagbilog kan satuyang karakter asin personalidad, na kapareho o lain man sa lambang saro. May sikolohiyang pansosyudad (social psychology) na dapít sa gawi-gawi nin tawo sa konteksto nin mga grupo, organisasyon, asin komunidad. May sikolohiya nin kapalibutan (environmental psychology) na manungod sa relasyon kan tawo sa saiyang kapalibutan asin an epekto kan ekolohiya sa sikolohiya kan tao. May sikolohiya nin salud (health psychology) na dapít sa mga bagay na nakakatabang tanganing pataason an lebel kan kabaskugan kan satuyang hawak, isip, asin buot. May sikolohiya nin pag-ataman o pagmangno (psychology of care/psychotherapy) na dapít sa manlainlain na mga perspektiba asin paagi nin pagtabang sa mga tawong nadidipisilan. Asin, saro sa mga bagong paghiro sa disiplina iyo an positibong sikolohiya (positive psychology) na dapít sa kabansayan, kakusugan, asin karahayan nin tawo asin pagkabuhay. Dakol pang ibang mga sanga an sikolohiya na interesanteng pag-ulayan.\nAn lambang sanga kan sikolohiya may kanya-kanyang katuyuhan susog sa natura kan mga pag-konsepto asin metodong ginagamit ninda. Alagad, an mga obhetong ini nagkakanurumpungan sa sarong katuyuhan: baskog-isip (mental health). Susog sa World Health Organization (WHO), an baskog-isip bako saná an kawaran nin hilang sa isip kundi an presensya nin kaginhawahan, kun sain an sarong indibidwal nagagamit an saiyang mga potensyal asin kakayahan dangan nagagampanan an saiyang mga responsabilidad sa sadiri, sa pamilya, asin sa komunidad.\nSa kontemporanyong panahon, nagkukusog an mga paghiro dapít sa baskog-isip. Tinutulod ini kan pangangaipo nin tawo na atamanon an sadiri sa tahaw kan maribok asin dipisil na kapalibutan. Mantang nagigimata kita sa importansya kan baskog-isip, nadudukhayan ta na halangkaw palan an kaso kan mga klinikal na kondisyon arog kan depresyon asin ansyedad (anxiety) na nangangaipo nin propesyunal na tabang. Nagigi kitang marigmat sa sitwasyon kan satuyang mga kapamilya, katrabaho, amigo o amiga. Alagad sa hiling ko, saro pa sa nagtutulod sa mga paghiro iyo an paglaom—an tiwala na dawa natatànaw ta an kasakitan asin pagtios na nakakaapekto sa satuyang isip asin buot, naglalaom kitang bako ini an kasagkuran. Nagsasarig kita na may kapangyarihan kitang pakarhayon an satuyang ekolohiya—panluwas asin panlaog—asin may kakayahan kitang tabangan bako lang an sadiri kundi an iba.\n“Sa Balyong Kudal”\nSa kolum na ini tutukaron ta an manlainlain na isyu, diskurso, konsepto, proseso, asin perspektiba sa sikolohiya asin baskog-isip. Kan pinaghuhurup-hurupan ko an kolum na ini, sarong imahen, sarong metapora, an naglaog sa isip ko: pagbalyo sa pag-ultanan—pagbalyo sa kudal, pagdalhog hali sa pampang pasiring sa katubigan. Sa gabos na bagay na manungod sa baskog-isip, dakulang parte an pagdesisyon, kun sain magkaakbay an kaaraman asin pagtubod. Sa satuyang pagbalyo sa kudal dai ta perpektong masasabi an magiging dalagan kan satong pagbaklay, dai ta sigurado an aatubangon, alagad may mga bagay asin sirkumstansya na pwede tang impluwensyahan.\nSa mga masurunod na luwas kan kolum na ini ibanan nindo ako sa pagbalyo sa pag-ultanan. Lugod sa mga pag-uulayan ta, mas magin masarig an satuyang pagtubod na sa tabang nin sikolohiya, kaya tang pagbaskugon an satuyang mga sadiri asin an mga tawong mahalaga satuya. An kaaraman subuot kapangyarihan, kayâ magbalyo kita pasiring sa natad nin kaaraman.


Radio kan Mga Estudyante sa Biblia sa Canada | Hale sa Samong Archive\nHale sa Samong Archive\n“PARA sa ano an mga iyan?” an hapot ni Geor Naish mantang nakatokdo sa mga troso na 18 metros an laba, na nakatambak sa may sarayan nin armas sa Saskatoon, Saskatchewan, Canada. Sinabi sa saiya na ginamit iyan sa pagtogdok nin mga tower para sa pagtao nin senyal kan Giera Mundial I. “Naisip ko na magagamit mi an mga trosong idto tanganing magtogdok nin mga tower nin radio,” an sabi ni Brother Naish kan huri, “asin dian nagpoon an ideya na magkaigwa nin teokratikong istasyon nin radio.” Pakalihis sana nin sarong taon—kan 1924—nagpoon nang magbrodkast an CHUC. Saro iyan sa pinakaenot na mga istasyon nin radio sa Canada na nagbobrodkast nin mga temang pangrelihion.\nHuling an Canada haros arog kadakula kan Europa, angay dian magpatotoo paagi sa radio. “Paagi sa satuyang pagbrodkast sa radio, dakol na tawo na dai mi makaolay nin personal an napaabotan kan katotoohan,” an sabi ni Florence Johnson, na nagtrabaho sa istasyon sa Saskatoon. “Asin huling bago pa sana kaidto an paggamit nin radio, gustong-gusto kan mga tawo na dangogon an ano man na ibinobrodkast.” Kan 1926, an Mga Estudyante sa Biblia (an apod kaidto sa Mga Saksi ni Jehova) igwa na nin sadiring mga istasyon nin radio sa apat na siudad sa Canada. *\nAno kutana an nadangog mo kun nag-antabay ka sa saro sa mga istasyon na ini? An mga parakanta sa lokal na kongregasyon parateng nagkakanta na may mga paratugtog asin sadit na orkestra pa ngani. Siempre, an mga brother nagtatao man nin mga sermon asin nangengenot sa pag-orolay sa Biblia. Nagirumdoman ni Amy Jones, na nagpapartisipar sa pag-orolay, “Mantang naglilingkod sa langtad, nagpapabisto ako dangan kun beses minasabi an kagharong, ‘Ah, iyo, nadangog taka sa radio.’”\nAn mga Estudyante sa Biblia sa Halifax, Nova Scotia, guminamit nin pamamaagi sa saindang programa sa radio na dai pang gayo ginigibo kaidto—sarong pag-orolay sa radio na dian an mga paradangog puedeng mag-apod sa telepono asin maghapot manongod sa Biblia. “Pambihira an nagin reaksion sa arog kaining klase nin programa,” an isinurat nin sarong brother. “Dai mi masimbag an gabos na apod huli sa kadakolan.”\nArog kan nangyari ki apostol Pablo, iba-iba an reaksion sa mensahe kan mga Estudyante sa Biblia. (Gui. 17:1-5) Nagustohan kan nagkapirang paradangog an mensahe. Halimbawa, kan madangog ni Hector Marshall sa radio na sinambit kan mga Estudyante sa Biblia an Studies in the Scriptures, nag-order sia nin anom na volume. “Naisip ko na makakatabang sako an mga libro sa pagtotokdo sa Sunday school,” an isinurat nia kan huri. Pero, kan matapos niang mabasa an Volume I, nagdesisyon si Hector na maghale sa saiyang relihion. Nagin maigot siang ebanghelisador asin maimbod na naglingkod ki Jehova sagkod na sia magadan kan 1998. Sa sirangan na parte kan Nova Scotia, pakalihis nin sarong aldaw pagkabrodkast kan pahayag na “The Kingdom, the Hope of the World,” sinabi ni Colonel J. A. MacDonald sa sarong brother duman: “May mensaheng nadangog kasuodma an mga taga Cape Breton Island na iyo an pinakamarahay na nadangog kasuarin man sa parteng ini kan kinaban.”\nSa ibong na lado, naanggot an mga klero. May mga Katoliko sa Halifax na naghumang pasabogon an istasyon na nagbobrodkast kan mga programa kan Mga Estudyante sa Biblia. Kan 1928, huli sa impluwensia kan mga lider nin relihion, biglang iinanunsio kan gobyerno na dai na ninda tatawan nin lisensia an mga istasyon na sadiri kan Mga Estudyante sa Biblia. Dahil dian, idinistribwir kan mga tugang an Who Owns the Air?—sarong babasahon na nagpoprotesta sa siring na bakong makatanosan na aksion. Alagad, habo kan mga opisyal kan gobyerno na tawan giraray nin lisensia sa pagbrodkast an Mga Estudyante sa Biblia.\nNakapadesganar daw ini sa sadit na grupo nin mga lingkod ni Jehova sa Canada? “Kan primero, minalataw nanggad na dakulang kapangganahan iyan para sa mga kaiwal,” an sabi ni Isabel Wainwright. “Pero aram ko na kaya kutanang olangon iyan ni Jehova kun kaoyon iyan kan saiyang katuyohan. Kaya seguradong nangangahulogan ini na dapat kaming gumamit nin mas marahay na paagi nin pagbalangibog kan maogmang bareta kan Kahadean.” Imbes na mag-asang marhay sa radio tanganing makapagpatotoo, an mga Estudyante sa Biblia sa Canada nagpokus sa pagbisita sa mga tawo sa harong mismo ninda. Minsan siring, kan panahon na ginagamit na marhay an radio, dakulaon nanggad an nagin papel kaiyan sa pagbrodkast ‘kan pinakamarahay na mensahe na nadangog kasuarin man.’—Hale sa samong archive sa Canada.\n^ par. 4 Tanganing makapagpatotoo paagi sa radio, an mga tugang sa Canada nagbabayad man sa iba pang istasyon nin radio.


SA CAMARINES SUR: Duwang hospital pig-aandam para sa pasyente sa Covid-19\nNakatiwang-wang na infirmary hospital gigibohon Covid-19 hospital.\nAn Capitolyo Provincial kan Camarines Sur pig-aandam na an Camarines Sur Provincial Hospital na nasa 80 por ciento nang nakumpleto an edificio asin an nakatiwang-wang na Calabanga Infirmary Hospital nganing gibohon na hospital para sa pasyente sa coronavirus disease (Covid-19) oras na magkaigwa nin mga caso digdi sa provincia.\nDawa mga Patient Under Investigation (PUI) asin Person Under Monitoring (PUI) an tinatabangan ngonian kan gobierno provincial alagad mas marhay na igwang exclusivong hospital an Camarines Sur mantang an kakayahan sana kan Bicol Medical Center (BMC) para sa siyam na Covid-19 patients.\nAn Capitol Community Colleges kan provincia sa mga banwaan kan Libmanan, Baao asin Garchitorena iyo an ginibong estaran muna kan mga PUM asin PUI mantang suspendido an klase huli kan Covid-19.\nSi Vokal Angel Naval kan tercer distrito kan Camarines Sur nagpahayag sa entrevista kan Bicol Mail sa paagi nin telepono na padagos an mga ginigibong preparasyon kan liderato ni Gobernador Migz Villafuerte mantang magkatuwang sinda kan Department of Health (DOH) na igwa nang ibubugtak na mga medical equipment facility na nagcacantidad nin P500 milyon.\nAn Provincial Hospital namumugtak sa barangay Banasi, Bula, CamSur padagos na an mga ginigibong preparasyon afuera pa kaini maging an Infirmary Hospital sa barangay Paolbo, Calabanga, CamSur igwa nang mga pag-andam an Capitolyo asin an DOH.\nSinabi pa kan vokal kan tercer distrito kan CamSur an mga ginigibong sesyon kan junta provincial sa pamamayo ni Bise Gobernador Imelda Papin nakatutuk sa mga programa sa Covid-19 kabale na an pagtabang sa mga frontliners asin sa rinibong residentes kan barangay na apektado an saindang pagbuhay huli kan Enhance Community Quarantine.\nSa caso sa coronavirus disease sa Bicol sa ngonian base sa datus kan Department of Health sa rehiyon igwa nang 21 caso sa Albay, 13 kaini narahayan na. Sa Camarines Sur enot nang na-irecord an limang caso, saro kaini na taga Ciudad nin Naga binawian nin buhay asin an tolo narahayan na asin an pinakahuri na pinaka-joven 17 años na babae taga Naga. (danny p. aureus)


Minatubod Ako Sa Diklom: March 2006\ni think i will like it here....\nPosted by Kristian Cordero at 5:07 PM 5 comments:\nMAY MGA AGANG SIRING\nMay mga agang namamati mo an pait kan huring serbesa na naglamos saimo kasu huring banggi- na garo pigtatatsaran ka kan liwanag, na an enot na minalaog saimo idtong mga pirit mong pigsasaray sa diklom, idtong mga saimo sana, idtong ika sana an nagmamati.\nMay mga agang nagigimata ka na hinihidaw si mga nakaagi mantang pighihimati an mga kahapotan na pighahanapan mong kasimbagan na aram mong magiging kahapotan naman giraray. May mga agang dai mo aram kun ano na an buhay mo? May mga agang garo an gabos kabaing sa mga rawit-dawit na sinusurat mo asin luhay-luhay mo nahihiling an saimong mga sadiri, mga hinimong mong sadiri sa mga rawit-dawit asin duman ka na nag-eerok. May mga agang habo mo nang magsurat ta para ki ano pa. May mga agang nakakagadan an mga paghona.\nAlagad, pinipirit mong magdesisyon, tuldokan an pirang bagay-bagay tanganing ini lingawan alagad aram mo na mas makulog an dai paglingaw. May mga agang nahihiling pa an bulan minsan hayag na an saldang.\nMay mga agang minawot mong dai na kuta nag-abot. May mga agang dai nang pagkamoot. May mga agang pano ka nin takot ta kaya mong baliwalaon an rayo, an lipot, an kamundoan, an sadiri asin siya na siring saimo naglalakaw naman sa ibang dalan na pareho nindong dapat atubangon.\ndai na ako magirong sa mga masurunod na aga.\nPosted by Kristian Cordero at 11:20 AM 2 comments:\nGabos gayod na gamit an tamang rason kayang darahon sa marhay na pag-urulay an mga pagkabarangga, daing marhay na pagkasinabotan. Kayang bugkuson asin pagsaraon giraray nin an mga kontra-partido sa paagi nin pagtukaw, pagta’o nin oras asin pagdangog. An tawo kaipuhan na makiulay tanganing maipahayag niya an saiyang nasasabotan o namamatian asin kaipuhan na may magdangog sa saiya.\nKan nakaaging Marso 18, sadi Iriga, nagkaigwa nin pag-urulay manunungod sa mga babayi asin nin huli ta ini manunungod sa babayi dai kayang negaran na imbuwelto an kagbasan, an mga lalaki nin huli ta kita minaerok sa sarong kinaban man sana. Minsan may sarong libro na nagluwas na an mga lalaki daa hali sa Mars mantang an mga babayi man sa Venus nin huli sa halakbang na pagkakaiba kan duwang sekswalidad.\nSa pangengenotan kan SALAKAB theater group na sakuyang mga amiga lalo na ining si Jo Bisuña na aktibo man sa samuyang grupo, sa KABULIG, pinadalan asin dinara sa TAN’AW digdi sa Iriga an Vagina Monolugues na isina-Tagalog kan saro man na parasurat. Orihinal ining tinipon nin Eve Ensler tanganing darahon sa kadaklan an sensitibong tema kan mga babayi lalo na idtong biktima kan patriarka, kan gera asin iba pang porma nin marumpot na gawi laban sa mga babayi. Napapanahon an siring na aktibidad nin huli ta ini minahali kan mga darakulang lawi sa satuyang panan’aw. Dai pa man niyato manenegaran na kadakalan sa pang-aabuso nangyayari sa mga babayi asin mga kaakian. An mga tawong hinohonang maluya, laboy an puso asin daing isog an padagos na pigtitimhakan kan mga kulturang sugong an pag-isip. Sa Bikol, napapanahon an siring na mga isyu ta pinapasupog kaini an makusog, an mga abusado na an alimantak yaon sa puro kan saindang mga dara-dara. An Vagina Monologues nakuanan nin lokal na kolor kan mga Salakab sa paggamit paminsan-minsan kan tataramon na Iriganon. Duman ko nahiling na mas makusog an buntal kun an mga artista mina-ulay sa taga-Iriga. Nakakaua ini nin dakula na ngirit asin upak sa mga paradalan. Ini sa paghiling ko an kusog kan grupo na matawan nin sadiring pagbasa an sarong unibersal na teksto. Digdi maipapahiling kun paano napapayaman an sarong personal na naratibo pasiring sa tiripon na agi-agi asin osipon kan kadaklan. Binuksan kan Vagina Monolgues an mga pag-isip niyato manunungod sa sensitibong parte kan mga kababaihan na iyo pinapahiling na garo saiyang alter-ego. Magayon ining diskarte sa pagsurat asin dai man ini naglihis sa intensyon kan kagsurat asin man luwag an interpretasyon na pweding gibohon kan siisay man na makadalan asin makadangog. Sa salakab, padagos mga katood!\nMagayon na an siring na aktibidad nangyari sa Iriga na sa paghiling ko mas dakul pang arog kaidto an mag-abot sadi kanatu. Kun an ibang mga syudad asin banwaan sa Bikol nagrorokyaw kan saindang pag-asenso sa negosyo, kan saindang mga nakukuang premyo asin pagmidbid sa luwas kan Bikol, hingowaon lugod kaining satuyang syudad na magin sentro kita nin kultura sa Bikol. Mahiling lugod ini kan satuyang mga lideres na pangatamanon an mga parasurat, pintor asin artista, itukdo sa mga kaakian, magbukas nin mas dakul na espasyo para sa mga siring na aktibidad. Kun naghihingowa an iba na atamanon an hawak kan tawo, mangyari man lugod an pangataman sa kalag kan banwaan asin mayong iba yan kundi an kultura tang sadiri, na naghihiro na magtulod lugod satuya danay asin tunay na pagtalubo.\nPosted by Kristian Cordero at 11:02 AM No comments:\nMay danaw sa sakuyang puso.\nNag-iitok sana an tubig kani\nsa rikas kan sakuyang paghangos.\nNagpoon ini na sadit sanang burabod.\nSagkod na maghiwas,\nsagkod na umuntok sa pagtalabo.\nDai kaini kasugpon an Pasipiko\no an salog na biriko-biko.\nDaing mga parasirang disipulos\nna ribaraw sa pag-abot\nkan darakulang alon\ndaing mga sira, daing gira\nngani nin anuman na buhay—\ndai pang nalamos digdi\napwera kaidtong mga suanoy na pangiturogan\nasin mga dai nasayod na pagkamoot\nna pigpalataw-lataw ko sana sa ibabaw\nkan daing namit asin daing sulog\nna danaw mantang naglalakaw-lakaw\nan sarong dios.\n-Marso 10, 2006\nPosted by Kristian Cordero at 2:22 PM 1 comment:\nMaralangsa giraray an satuyang mga dalan,\nsiring kayan an parong pagminasalak an kasalan sa kabanalan.\n(An retrato kinua ko sa UNEP Chapel kasuudma, pagpa-recollection mi duman.)\nPosted by Kristian Cordero at 4:00 PM No comments:\nBOOK LAUNCHING SA USANT\nPig-usad na sana su grand catechetical day saka su book launchiong ko sadtu USANt, Iriga City. Kaibahan ko sadi su mga maestra na nagtabang kanako sa papamyo nin Maam Bibs Veras, a area chairperson ka values Education Department saka ka principal na si Maam Becky Regala. Mabalos USANT sa pag-anduyog. Maray a pagmati ka magbabalik sa pinanggalinan.\nPosted by Kristian Cordero at 3:49 PM No comments:\nRETRATO, RETRATO, RETRATO\nSa Ateneo ini kaibahan an mga estudyante, si Maam Correo asin si Frank na bagong bulog.\nSi Adrian Remodo mantang binabasa an TUBIG.\nPagbasa kan Kino\nSi Fr. Wilmer Tria, pamayo kan Departamento nin Pilosopiya na\nminsan nagsurunggo, nagta'o man giraray nin ripaso sa libro.\nAn Salakab Theater Group pigbasa an koleksyon kan HALI(Y)A\nAteneo de Naga ini\nMga parasurat, paratukdo sa UNC kaibahan si Zaldy Manrique, Esting Jacob asin Rudy Alano.\nUni an mga magkapirang retrato kan mga nakaaging book launching kan SANTIGWAR. Yaraon si mga tawong may pagpadaba sa literaturang Bikol asin si mga ma-miron sana man kun ano man an pigparasabi kaining pobreng parasurat. Mabalos sa gabos...\nPosted by Kristian Cordero at 3:26 PM No comments:


Bako palan surubahan (an maguibo nin libro)\nHali sa sakuyang sadit na estada sa barangay San Jose, Milaor Camarines Sur nagsurat ako nin mga rawit dawit, artikulo para sa mga dyaryo asin mga komentaryo para sa radyo asin peryodiko pero dai nungka ako naghuna na masurat o maguibo nin sarong libro.\nMay mga sinurat akong columns kaidto sa man iba-ibang dyaryo lokal arog kan Vox Bikol, Bikol Monitor, Bikol Reporter asin iba pa pero mayo lamang plano na magsurat nin libro. Iba pa ngani an mga pangaran na gamit ko arog kan Gumersindo B. Valladolid, Oca de Naga asin “Anonymous”.\nHaloy ako sa radyo bilang komentarista, field reporter, news analyst, production manager na nagtutukar kan manlaen-laen na isyu nasyonal asin lokal na iyo an mainit na pig-oorolayan kan dekada 60-70-80 sagkod 90.\nNaguin akong manager nin radio station, production manager, news director, information editor, PRO asin parapahayag.\nNaguin pang politiko---vice mayor, naguin presidente pa kan Vice-Mayors League sa enterong Camarines Sur, mayor na naguin secretay general kan mayors league sa provincia asin provincial board member na napili pang secretary general kan Provincial Board Members League of the Bicol Region.\nSa lawig kan sakuyang trabaho bilang servidor sa gobyerno asin kan banwaan naguiromduman ko na ako palan ordinaryong tao sana kan ako na magretiro.\nSampulong taon na an naka-agui kan punan nang kaulayon ako kan ibang mga taga-media, politiko asin mga kaamigo na panahon na tangarig magsurat ako nin libro.\nKan panahon na idto kan ako na nagtatara-tambay na lang sa SM-“Kantong Putikon” kaulay an mga kapwa retirado asin pensionado kan bigla pa akong dulukon kan mga taga Ateneo asin simbahan na magluwas sa mga pelikula na pigpapasale sa Peṅafrancia Short Film Festival kada Setyembre sa laog nin tolong magkasunod na taon, nagluwas ako sa mga haralipot na pelikula na pigpasale man sa mga senihan sa Naga asin an saro napiling Best Picture kan 2015 idtong “Laboy Niamo”. Obispo an papel ko sa nasambit na pelikula.\nKan magpoon nang magdulok sako an mga amigo kong parasurat arog kadto ki depuntong Ben Babar, publisher kan Bikol Reporter, Frank Peṅiones, parasurat, asin visual artist, Vic Nierva professor, layout artist, book designer asin tunay na Bikolista na pigpipirit akong magsurat nin libro dahil daa ta dakul akong eksperyensya, gulpi akong kabisto asin amigo na dapat iwaras ko sa publiko tangarig dai malingawan kan banwaan an mga pangyayari sa politika asin sa media na sakuyang inaguihan kan naka-aguing panahon.\nOrog na nagbukas an isip ko na isurat talaga sa libro an mga naguiguiromduman ko kan panahon kan kaulayon ako kan publisher kan Bicol Mail na si Nilo P. Aureus kan 2018 na magsurat nin column sa Bicolmail.\nSabi ko bastang sa tataramon nin Bikol OK. Poon kadto sagkod ngonyan pigsusurat ko na sero-semana an sakuyang column sa Bicol Mail sa tataramon na Bikol.\nSabi kan mga amigo ko pakalihis nin sangtaon iyo man sana ta dakul ka nang naisurat na column tiripunon mo na sa sarong libro.\nIyo man nanggad an guinibo ko na an titulo “INI an TOTOO” susog sa column ko sa peryodiko asin an mga tema tungkol sa politika, media, pamilya, estorya asin kadakul pang iba.\nNgonyan nagluwas na an libro sa tabang ni publisher Aureus kan naiyo an responsible sa pag-imprinta kan libro, si Vic Nierva an nag-layout asin nagdesign asin nag-edit kan 253ng pahina kan libro, an sakuyang manugang na si Haide E. Verdadero an nag proof read katabang si Rey Perez kan capitolyo.\nDapat kan Hulyo pa kuta na nahaman an libro pero dahil sa pandemya, si Vic nagpositive sa Covid, nagpara-uran pa sa Metro Manila kun minsan mayo nin kuryente kaya naapektaran an saiyang guibo.\nNobyembre 7 durante kan sakuyang kompleanyo kan ipresintar sako an enterong libro alagad nai-imprenta haros Enero na ta inabot na kan Christmas asin New Year holidays asin kadakul nang political campaign paraphernalia pigtatrabaho sa Gold Print.\nKan ianunciar ni Mr. Aureus na haman na an libro, pig-anunciar sa mga radyo asin may press releases sa peryodiko dakul na an order na magbakal nin libro bako lang pati digdi sa Naga o Camarines Sur kundi sagkod sa Metro Manila asin sa abroad sa East Coast asin sa West Coast kan Amerika, sa Hongkong, sa Singapore, Australia asin Europa.\nAn maconsuelo ta an book launching sa Pebrero 6 pa, sa Connie and Ervin Borja Farm sa Libis, San Isidro, Magarao alagad dakulon na an benta.\nAn book launch 3:00 nin hapon Pebrero 6 aldaw na Domingo tampok an mga imbitadong mabarakal kan libro arog kan mga taga media, mga politiko asin mga negosyante.\nAn publiko en heneral imbitado man.\n(May mga nag-oofrecir maglansar kan libro sa Savage Mind bookshop sa Naga asin sa Mangente Resort sa Balatan Camarines Sur. An libro mababakal na ngonyan sa Gold Print/Bicol Mail Naga, St. Paul Bookstore sa atubangan kan Universidad de Santa Isabel, Savage Mind Bookshop sa City Heights Naga asin sa residencia kan autor sa Milaor, Camarines Sur o sa Villa Corazon Subdivision sa ciudad nin Naga).


19 uke. [10/5/2021-31/8/2021] Sommer Magasin 2021 . Meny | Aktuelle kundeaviser\n/ Sommer Magasin 2021 . Meny\nSpar tid og penger: Meny kundeavis 19 uke 2021 .\nKampanje og rabatter i katalogen (ukestilbud) fra 2021-05-10 til 2021-08-31\nPå denne siden brosjyre (ukeblad) Meny fra 10 mai (10/5/2021).\nSommer Magasin 2021 . Page 1\nSommer Magasin 2021 . Page 2\nSommer Magasin 2021 . Page 3\nSommer Magasin 2021 . Page 4\nSommer Magasin 2021 . Page 5\nSommer Magasin 2021 . Page 6\nSommer Magasin 2021 . Page 7\nSommer Magasin 2021 . Page 8\nSommer Magasin 2021 . Page 9\nSommer Magasin 2021 . Page 10\nSommer Magasin 2021 . Page 11\nSommer Magasin 2021 . Page 12\nSommer Magasin 2021 . Page 13\nSommer Magasin 2021 . Page 14\nSommer Magasin 2021 . Page 15\nSommer Magasin 2021 . Page 16\nSommer Magasin 2021 . Page 17\nSommer Magasin 2021 . Page 18\nSommer Magasin 2021 . Page 19\nSommer Magasin 2021 . Page 20\nSommer Magasin 2021 . Page 21\nSommer Magasin 2021 . Page 22\nSommer Magasin 2021 . Page 23\nSommer Magasin 2021 . Page 24\nSommer Magasin 2021 . Page 25\nSommer Magasin 2021 . Page 26\nSommer Magasin 2021 . Page 27\nSommer Magasin 2021 . Page 28\nSommer Magasin 2021 . Page 29\nSommer Magasin 2021 . Page 30\nSommer Magasin 2021 . Page 31\nSommer Magasin 2021 . Page 32\nSommer Magasin 2021 . Page 33\nSommer Magasin 2021 . Page 34\nSommer Magasin 2021 . Page 35\nSommer Magasin 2021 . Page 36\nSommer Magasin 2021 . Page 37\nSommer Magasin 2021 . Page 38\nSommer Magasin 2021 . Page 39\nSommer Magasin 2021 . Page 40\nSommer Magasin 2021 . Page 41\nSommer Magasin 2021 . Page 42\nSommer Magasin 2021 . Page 43\nSommer Magasin 2021 . Page 44\nSommer Magasin 2021 . Page 45\nSommer Magasin 2021 . Page 46\nSommer Magasin 2021 . Page 47\nSommer Magasin 2021 . Page 48


Gusto ko po sundan su hapot ko kan nakaaging semana. Pano an pagtukdo sa mga aki asin jovenes kan inaapod na GRIT? Pano tutukdoan an mga jovenes asin mga kaakian na dai magsuko tulos tanganing mag-pursigue kan sa saindang mga kamawotan asin pangitorogan?\nIyo man iyan an saro sa mayor na hapot kan kagsurat kan librong GRIT, na si Angela-Lee Duckworth. An sabi niya -dai niya aram kun paano an pagtukdo nin GRIT.\nAlagad nahiling niya na igua nin saro man na pag-adal (research) na igua nin relasyon sa saiyang pinag-adalan. Ini iyo an inaapod na ‘Growth Mindset’ ni Dr. Carol Dweck kan Stanford University. (Mindset: the New Psychology of Success, Ballantine Books, New York, 2016) Saiyang pinagkumpara an inaapod niyang ‘Fixed Mindset’ asin ‘Growth Mindset’.\nSusog ki Dr. Dweck, an ‘Fixed Mindset’ iyo an patubod, paghona o kaisipan na an kakayahan na makanood dai na nagbabago (that one’s ability for learning is fixed). Kun halimbawa sa poon maluya an IQ, sagkod sa paggurang, maluya pa guiraray an IQ. Kun an sarong tawo matibay, sagkod sa paggurang matibay siya. Ini man nagtutulod sa iba na mag-isip na dapat dai siya mapasala; na kun matibay siya, dapat dai siya madaog; na mayo dapat nin ‘failure’.\nSa kabaliktaran, an ‘Growth Mindset’ iyo an pagtubod, paghona o kaisipan na an kakayahan sa pakanood bakong ‘fixed’ -puede ining magtalubo; an kakayahan puedeng maghiwas pa. Halimbawa kun sa pagka-aki an IQ maluya, alagad sa padagos na pag-adal asin paghingowa tuminaas an IQ. Ining ‘Growth Mindset’pagtubod na puedeng makanood nin bagong kakayahan (skill) asin puedeng pang mag-orog an kakayahan na ini kun talagang pagtitiyagaan asin tutukan ini. Boot sabihon kaini, an sarong pagbagsak bako an katapusan kan gabos. Kun kaya an ‘Growth Mindset’ sarong atitud kun saen yaon an padagos an pagbuhat asin pagpoon guiraray kun nagkaka-igua nin ‘failure’. An arog kaining paghiling, pagtubod asin atitud, nagtutukdo sato na dai paghusgahan tulos an sarong tawo sa sarong ‘failure’; asin da mag-‘label’ nin mga tawo.\nSa libro ni Dr. Dweck dakul siyang halimbawa nin mga tawo na sa poon o sa amay na edad garo mayo nin mga talento. Alagad huli sa paghingowa, nagin mga eksperto sa saindang linya. Ang mga halimbawa si Michael Jordan na pirang beses na-reject sa basketball team. Si Babe Ruth na an hawak garo bakong pang-baseball player.\nDagdag pa niya, an sarong tawong may ‘Growth Mindset’ an paghiling niya an ‘failure’ bakong permanenteng kondisyon. Na an ‘failure’, pagkadaog o pagbagsak, oportunidad tanganing magtalubo asin magin mas marahay.\nKun siring, bilang pagsimbag sa saimong hapot: sarong paagi tanganing an mga aki, jovenes, maski mga gurang -iyo na tokdoan sinda asin masabotan an ‘Growth Mindset’.\nAn pag-adal ni Dr. Dweck nagsusuporta sa mga katotoohan na aram na niato, halimbawa, kun ginigibo ta an dapat niatong gibohon sinceramente asin sa matanos na paagi, na igua nin tunay na pagmawot –mabunga an satong mga kapagalan. Sa libro ni Dr. Dweck, dakul na ‘case studies’ o halimbawa nin mga tawong nag-triumfo huli ta sinda igua nin ‘Growth Mindset.’\nTotoo man na igua nin mga tawong may talento, may kakayahan alagad an paghona ninda kumpleto [na] sinda o sinda na an matibay, dakul sa mga ini dai na nagtalubo; nalunod sa saindang ‘frustration’. An iba, huli ta sa paghona ninda aram na ninda an gabos, dai na nakakanood pa. An resulta: pagrurô. Kun satuyang hilngon na marhay, dakul pang mga ‘potentials’ an lambang saro. Asin dakul man an mga posibilidad nin padagos na pagtalubo. Totoo baga an kasabihan: ‘kun may tinanom, may aanihon. Asin kun ano an itinanom, iyo man an aanihon.’\nDakul naghohona na an ‘success’ dakulang porsyento an ‘inspiration’. Alagad an mga tawong successful, minasabi, ‘99% perspiration and 1% inspiration’. Totoo, asin kumbinsido ako na an ‘inspiration’ minaabot sa tahaw kan paghingowa, paglapigot asin dai pagsuko.\nKaidto, kun maluya ka, an hiling saimo –sagkod sa paggurang mo maluya ka. Ngonian sinasabi ta, puedeng maluya ka pa ngonian, alagad maghingowa asin magmahigos ka –matalubo ka. Ata ngani puede mo pang malampasan an iba sa sa paghona mo iyo na an marahay.\nAn mga bunga kan mga pag-adal na ini mapakinabangan lugod niato orog na sa sarong pagmawot na iangat an buhay kan satong sadiri, familia, pagtaraed, asin kan satong banwaan.


Kinamumugtakan kan Banga\nTagboan: 11°38′20″N 122°19′59″E Tagboan: 11°38′20″N 122°19′59″E\n27,931 votantes (9 Mayo 2019)\nAn Banga sarong ikatulong klaseng banwaan na namumugtak sa probinsya nin Aklan, Filipinas.\nIgwa ining sukol nin 84.53 kilometro kwadrado kadagaan asin namumugtak sa solong distrito. An designadong zip code kaini iyo 5601.\nSosog sa sensus kan 1 Mayo 2020, igwa ining 40,318 katawong nag-eerok digdi sa 9,243 kaharongan.\nIgwa ining sukol na 84.53 kilometro kwadrado.\nAn sadit na banwaan na ini magkapirang beses na guminana komo "Pinakamagayon na Banwaan" sa mga pakontes sa bilog na nasyon. Igdi man nakabugtak an popular na maray na unibersidad, an Aklan State University.\nSa Manduyog, sakop kan banwaan na ini, igwang taon-taon na pilgrimahe ginigibo pag Semana Santa kun saen an mga Katoliko nabisita altares sa kag-apat (14) na istasyon kan Krus na nagpapangadye nin rosaryo asin nagtotoldok nin kandila sa lambang istasyon kaini sagkod na umabot sa alitoktok. Sa alitoktok may dakulaon na Krus na tanaw na gayo sa Kalibo, Aklan sagkod sa kahiwasan kan dagat.\nAn Banga nababanga sa 30 barangay.\nKinua sa "https://bcl.wikipedia.org/w/index.php?title=Banga,_Aklan&oldid=223440"


ARAM mo kun ano an tanda, bako daw?— Sa Kapitulo 46 nabasa niato an manongod sa tanda na itinao nin Dios na nungka niang lalaglagon giraray an kinaban paagi sa baha. Siring man, naghagad nin tanda an mga apostol tangani na maaraman ninda kun baga nagbuelta na si Jesus asin kun baga harani na an katapusan kan kinaban, o sistema nin mga bagay.—Mateo 24:3.\nMantang si Jesus dai na maheheling duman sa langit, an sarong tanda na maheheling nin mga tawo kaipuhan tanganing ipaheling na nagpoon na siang mamahala. Kaya may sinabi si Jesus na mga bagay na maninigong bantayan kan saiyang mga disipulo digdi sa daga. Kun mangyari na an mga bagay na ini, iyan mangangahulogan na sia nagbuelta na asin nagpoon nang mamahala sa langit bilang Hade.\nTanganing matokdoan an mga disipulo nia kan halaga nin pagdadanay na mapagbantay, sinabihan sinda ni Jesus: “Helinga nindo an higuerra asin an gabos na ibang kahoy: Kun sinda nagsosoli na, sa pagmamasid kaiyan naaaraman mismo nindo na ngonyan harani na an tig-init.” Aram mo kun harani na an tig-init. Asin maaaraman mo kun harani na an Armagedon kun maheling mong nangyayari na an mga bagay na sinabi ni Jesus.—Lucas 21:29, 30.\nAnong leksion an itinotokdo ni Jesus kan sia magtaram manongod sa higuerra?\nSa pahinang ini asin sa kasunod, hehelingon niato an mga retrato nin mga bagay na sinabi ni Jesus na magigin kabtang kan tanda na harani na an Kahadean nin Dios. Kun mangyari na an gabos na bagay na ini, roronoton kan Kahadean nin Dios na si Cristo an Namamahala an gabos na ibang gobyerno, arog kan nabasa niato sa Kapitulo 46.\nKaya maingat mong pagmasdan an mga retrato sa nakaaging duwang pahina, asin pag-oolayan niato iyan. Sa Mateo 24:6-14 asin Lucas 21:9-11, mababasa mo an manongod sa naheheling mo sa mga retratong ini. Saro pa, mangnoha an sadit na numero sa balang retrato. An kaparehong numero yaon sa kapinonan kan parapo na naglaladawan kan retratong iyan. Ngonyan helingon niato kun baga naootob ngonyan an dakol na kabtang kan tanda na itinao ni Jesus.\n(1) Sinabi ni Jesus: “Makakadangog kamo dapit sa mga guerra asin mga bareta nin guerra; . . . an nasyon matindog tumang sa nasyon asin an kahadean tumang sa kahadean.” Nakadangog ka na daw nin mga bareta manongod sa mga guerra?— An enot na guerra mundial pinaglabanan poon 1914 sagkod 1918, dangan yaon man an Guerra Mundial II, poon 1939 sagkod 1945. Nungka na nagkaigwa nin mga guerra mundial kaidto! Ngonyan may mga guerra sa bilog na kinaban. Garo baga aroaldaw sa TV, sa radyo, asin sa mga diaryo, nakakadangog o nakakabasa kita manongod sa mga guerra.\n(2) Sinabi man ni Jesus: “Magkakaigwa nin mga kakulangan nin kakanon . . . sa surunodsunod na lugar.” Arog kan tibaad aram mo, bakong gabos bastante an kakanon. Aroaldaw rinibo an nagagadan ta kulang an kakanon ninda.\n(3) Idinugang ni Jesus: ‘Sa surunodsunod na lugar magkakaigwa nin mga peste.’ Aram mo daw kun ano an peste?— Iyan helang na nakakagadan nin dakol na tawo. An sarong grabeng peste na inapod na trangkaso Española guminadan nin mga 20 milyones katawo sa laog sana nin mga sarong taon. Sa satong kaaldawan mas dakol pa gayod dian an magagadan sa AIDS. Asin yaon an kanser, helang sa puso, asin iba pang helang na rinibo an ginagadan taon-taon.\n(4) Itinao ni Jesus an saro pang kabtang kan tanda, na sinasabi: “Magkakaigwa nin . . . mga linog sa surunodsunod na lugar.” Aram mo daw kun ano an linog?— Pinapagkukunogkunog nin linog an daga na natutungtongan mo. Nagagaba an mga harong, asin parate na may mga nagagadan. Poon kan taon 1914, nagkaigwa nin dakol na linog taon-taon. Nakadangog ka na daw nin bareta manongod sa linog?—\n(5) Sinabi ni Jesus na an saro pang magigin kabtang kan tanda iyo an ‘padakol nang padakol na karatan.’ Kaya grabe an paghabon asin kadahasan. An mga tawo sa gabos na lugar natatakot na tibaad may manlaog sa harong ninda. Nungka na nagkaigwa nin krimen asin kadahasan sa gabos na parte kan kinaban na arog kadakol ngonyan.\n(6) Nagtao si Jesus nin importanteng marhay na kabtang kan tanda kan sabihon nia: “An maogmang baretang ini kan kahadean ihuhulit sa bilog na ineerokan na daga para sa pagpatotoo sa gabos na nasyon; dangan madatong an katapusan.” (Mateo 24:14) Kun nagtutubod ka sa “maogmang baretang ini,” kun siring maninigo na ipakipag-olay mo iyan sa iba. Sa paaging iyan makakapakikabtang ka sa pag-otob sa kabtang na ini kan tanda.\nTibaad may mga magsabi na an mga bagay na ihinula ni Jesus nangyayari na poon pa kaidto. Alagad nungka kaidto na an mga bagay na siring kaiyan gabos nangyari sa kadakoldakol na parte kan kinaban asin durungan. Kaya nasasabotan mo daw kun ano an kahulogan kan tanda?— Iyan nangangahulogan na kun maheling niato na nangyayari an gabos na bagay na ini, an maraot na kinaban na ini madali nang salidahan kan bagong kinaban nin Dios.\nKan itao ni Jesus an tandang ini, nagtaram man sia manongod sa espesyal na kapanahonan kan taon. Sabi nia: “Padagos na mamibi na an saindong pagdulag dai mangyari sa panahon nin tiglipot.” (Mateo 24:20) Ano sa paghona mo an boot niang sabihon kaiyan?—\nBueno, kun an saro kaipuhan na dumulag sa kalamidad durante kan tiglipot, na huli sa panahon depisilon o peligroso pa ngani na magbiahe, ano daw an puedeng mangyari?— Kun makadulag man sia, iyan may grabeng sakit. Bako daw na makamomondo kun may magadan sa bagyo nin tiglipot huli sana ta sibot-sibot sia sa ibang bagay kaya dai sia nakapagbiahe nin mas amay?—\nKan si Jesus magtaram manongod sa pagprobar na dumulag sa panahon nin tiglipot, anong leksion an itinotokdo nia?\nNasasabotan mo daw an punto na gustong idoon ni Jesus sa pagsabi na dai paghalaton an panahon nin tiglipot bago dumulag?— An sinasabi nia sa sato iyo na mantang aram ta na harani na an Armagedon, habo niatong mag-atraso sa paghiro tanganing patunayan na namomotan niato an Dios paagi sa paglilingkod sa saiya. Kun kita mag-aatraso, tibaad iyan magin huri na para sa sato. Kaya magigin kapareho kita kan mga tawo kan panahon kan dakulang Baha na nadangog an patanid ni Noe alagad dai naglaog sa dahong.\nSumunod, pag-olayan niato kun ano an magigin kamugtakan kun tapos na an dakulang guerra nin Armagedon. Manonodan niato kun ano an tagama nin Dios para sa sato gabos na namomoot asin naglilingkod sa saiya ngonyan.\nUya an iba pang teksto na nagpapaheling na harani na an Armagedon: 2 Timoteo 3:1-5 asin 2 Pedro 3:3, 4.\nI-share I-share Kun Paano Niato Naaaraman na Harani Na an Armagedon


Php 876.6M daños sa agrikultura kan El Niño\nPili, Camarines Sur – Naglalawig an El Niño Phenomenon naglalangkaw man an daños sa produkto agrikultural sa Bikol asin base sa pinakahuring partial damage report kan Departamento de Agrikultura kan Marso 29 nagsakat na sa total na P872,645,047.68 mientras nalugi sa aanihon nin nag-aabot na sa 34,976.57 metrico tonelada.\nAn rehiyon Bikol na may halangkaw na produksyon nin bagas alagad sa damage report iyo an may pinakalangkaw na daños nag-aabot na sa cantidad P660.5 milyon mientras nalugi sa aanihon nin 23,599.20 metrico tonelada.\nAn Camarines Sur iyo an may pinakadakulang daños sa paroyan nag-aabot na sa P498.3 milyon, nagsunod an Albay – P125 milyon, Masbate – P28.6 milyon asin Camarines Norte – P8.3 milyon mantang an Sorsogon asin Catanduanes mayo pang pinapapadarang damage report.\nSi Emily Bordado, opisyal na parataram kan DA Bikol nagsabi saro sa saindang programa tanganing matabangan an mga paraoma igwa na sindang pig-instelar na nagkaperang solar powered irrigation system, libreng banhi asin papautangon nin gagastuson an mga paraoma na apektado kan tag-alang.\nSa produkto nin mais igwa nang total na P211.8 milyon asin igwang luging 11,698 na metrico tonelada. An CSur iyo an dakula si daños nagsakat na sa 11,376.50 metrico tonelada; sa Albay - 313.80 asin Masbate – 7.86.204.5.\nBase pa sa datus kan DA abot na sa 25,138 mga paraoma an apektado mientras na 28,442.14 hektarya an entero nang aralang asin garatak na an oma mantang sa mga tinanum na gugulayon nag-aabot na sa P285,291.38.\nAn Philippine Atmospeheric, Geophysical and Astronomical Services Administration (PAGASA) opisyal nang pig-anuncio an halawig na El Nino sagcod sa bulan nin Hunyo ngonian na taon.